ועדת הכספים, כנסת 23, פרוטוקול מספר 115, 2020-08-17 11:45

יצחק פינדרוס: אני מתכבד לפתוח את ישיבת ועדת הכספים לדיון בהצעה לסדר יום בנושא:

יצחק פינדרוס: מצוקת בתי החולים הציבוריים-העצמאיים והיערכות לתחלואת חורף 2021 בצל הקורונה, של חברי הכנסת קטי שטרית, יוסף טייב, אימאן ח'טיב יאסין, אליהו ברוכי, עידן רול והילה שי וזאן.

יצחק פינדרוס: - - -

אליהו ברוכי: - - - כמובן שאף אחד מהם לא שלח לא רופא ולא צוות נלווה לחל"ת וכדומה.

אליהו ברוכי: עוד נקודה אחת, בתקופה האחרונה המדינה הגיעה להסכם עם הפסיכולוגים, כאשר ברור שבתי החולים כולם מעסיקים את הצוותים האלה.

אליהו ברוכי: בתי החולים הממשלתיים כמובן משופים באופן מידי בכל ההסכם הזה, כאשר לבתי החולים העצמאיים אין שום שיפוי בהסכם החדש של המדינה עם הפסיכולוגים.

אליהו ברוכי: לכן חשבתי שראוי להביא את זה לדיון כאן, לראות איך דואגים לקבוצה הזאת, שנקראת בתי החולים העצמאיים, שבעצם כולם ציבוריים.

יצחק פינדרוס: תודה רבה.

יצחק פינדרוס: מכיוון שגם הוגשה הצעה לדיון מהיר על ידי חברי הכנסת אחמד טיבי ומיקי לוי, אבקש שתציגו.

אחמד טיבי: אני מעדיף שמיקי לוי ידבר.

מיקי לוי: תודה, אחמד, בסדר גמור, הגשנו את זה ביחד.

מיקי לוי: המגפה הזו של הקורונה הביאה באמת לשיתוק של הכלכלה הישראלית והמשק ופגעה פגיעה קשה מאוד בבתי החולים.

מיקי לוי: כבר היום יש פער של כ-2 מיליארד שקלים גירעונות.

מיקי לוי: שוחחתי אתמול בערב עם מנהל בית החולים שערי צדק.

מיקי לוי: הבקשה הזו הוגשה כבר לפני כחודש ימים.

מיקי לוי: השיחה התגלגלה עד למצוקה – הוא תיאר בפניי אפשרויות שהוא יצטרך להשבית את בית החולים כי אין לו אפשרות לשלם כסף לספקים.

מיקי לוי: אנחנו מדברים על בתי החולים הנצרתיים, על הדסה עין כרם, על שערי צדק.

יצחק פינדרוס: ועל מעייני הישועה ולניאדו.

מיקי לוי: אדוני, למשרד הבריאות יש אחריות למצוקה התקציבית הזו.

מיקי לוי: נכון שאלה לא ממשלתיים וכאשר יש גירעון זה בעיה של מנהל בית החולים.

מיקי לוי: כשיש גירעון בבית חולים ממשלתי זה עובר – זה נלקח בצורה פחות קשה.

מיקי לוי: מדוע?

מיקי לוי: כי יש את משרד האוצר ויש את משרד הבריאות שחייבים לשלם לאותו בית חולים ממשלתי.

מיקי לוי: לא כך הדבר בבתי החולים שציינתי פה.

מיקי לוי: למה למשרד הבריאות יש אחריות למצוקה התקציבית הזו?

מיקי לוי: מכיוון שמשרד הבריאות אסר על פעילות אלקטיבית בבתי החולים.

מיקי לוי: אולי ד"ר טיבי יוכל להסביר את זה טוב יותר ממני.

מיקי לוי: זה אומר שאסור לבצע ניתוחים לא דחופים, וזה היה לאורך שבועות רבים, אין תיירות נכנסת, ואין לבתי החולים הכנסות מתרומות של תורמים מכל העולם כי גם להם יש מצוקה כלכלית.

מיקי לוי: המצב הזה של בתי החולים האלה לא יכול להימשך.

מיקי לוי: שר הבריאות, מנכ"ל משרד האוצר, שר האוצר, מנכ"ל משרד הבריאות אינם יכולים להתעלם מן המצוקה של בתי החולים האלה.

מיקי לוי: אני מזהיר, אדוני היושב-ראש, שישמעו ויצטטו אותי בחדשות:

מיקי לוי: אם תהיה קריסה בארבעת בתי החולים האלה, הרי כולנו נרוץ – שר הבריאות ושר האוצר וראש הממשלה.

מיקי לוי: אנחנו כבר נמצאים בדקה התשעים, אני אומר לכם.

מיקי לוי: אם תהיה קריסה של אחד מבתי החולים – יש כאן שלושה בתי חולים גדולים והנצרתי הוא קצת קטן יותר.

אנטאנס שחאדה: יש שלושה בתי חולים בנצרת.

מיקי לוי: אלה יקרסו, האוכלוסייה תשלם מחיר כבד ואז הממשלה תצטרך להכניס את היד הרבה יותר עמוק לכיס.

מיקי לוי: ההוצאות גדלו בצורה ניכרת מאוד, המשבר הולך ומעמיק.

מיקי לוי: אני רואה שכאן כנראה לא נוכל להוציא עכשיו מיליארד שקל ולשלם להם, אבל אני אומר למשרד הבריאות ולמשרד האוצר.

יצחק פינדרוס: יש לי שאלה מכיוון שאתה חבר בוועדת הכספים.

יצחק פינדרוס: כשאתה אומר: מיליארד שקל, בכמה כסף המדינה מממנת את בתי החולים הציבוריים?

מיקי לוי: עד אין-סוף.

אליהו ברוכי: בשוטף זה 2.4 מיליארד שקל.

יצחק פינדרוס: ובכמה כסף בתי החולים האלה ממומנים?

מיקי לוי: יש כאן נציגים של משרד האוצר, הם יוכלו להגיד.

יצחק פינדרוס: כשאתה אומר: מיליארד שקל, רציתי להבין על מה מדובר.

מיקי לוי: אין בעיה, אני מוכן להשוות את בתי החולים הדסה עין כרם, שערי צדק, הנצרתיים ולניאדו לבתי החולים הממשלתיים, אני קונה את ההצעה שלך בשתי ידיים.

מיקי לוי: אני מייצג לצורך העניין את מנהלי בתי החולים למרות שלא שאלתי את דעתם.

מיקי לוי: היה כאן ויכוח על 250 מיליון שקל, חלוקה לחמשת בתי החולים האלה, לפני עשרה חודשים.

מיקי לוי: אתה זוכר את זה, ד"ר טיבי?

אחמד טיבי: כן.

יצחק פינדרוס: לא, 250 מיליון שקל זה 1/12 מ-2.4 מיליארד שקל.

מיקי לוי: לא, זה היה תקציב נוסף, האמן לי.

מיקי לוי: אדוני, אני מעביר שדר גם למשרד האוצר, לפחות בשם חבריי לאופוזיציה, שאם משרד האוצר ומשרד הבריאות לא יישבו לישיבה דחופה, כי בנפשנו הדבר, מדובר בחיים של אזרחים, אם לא יישבו לישיבה דחופה עם מנהלי ארבעת בתי החולים האלה כל בקשה של משרד הבריאות ושל משרד האוצר שתגיע לכאן, אני אומר לך, אעשה מאמצים להכשיל.

מיקי לוי: לא יכול להיות שמתעלמים.

מיקי לוי: מה אני מבקש מכם?

מיקי לוי: תשבו לישיבה עם ארבעת מנהלי בתי החולים הללו, תשמעו את המצוקה, תביאו החלטה לוועדת הכספים, תנו משהו.

מיקי לוי: אני זועק את זעקתם, ביחד עם חבריי, של ארבעת בתי החולים הללו.

מיקי לוי: תודה רבה.

יצחק פינדרוס: אני רוצה לבקש מחבר הכנסת אחמד טיבי שיזם את הדיון המהיר, ומיד אחריו יוסף טייב.

אחמד טיבי: תודה חבר הכנסת מיקי לוי.

אחמד טיבי: היה שיתוק בכלכלה ופגיעה בבתי חולים והוצאותיהם זינקו.

אחמד טיבי: עכשיו בתי החולים נאלצים להתמודד עם גירעונות ענק, שמגיעים עד מעל ל-2 מיליארד שקל.

אחמד טיבי: הגירעונות האלה מאיימים על היכולת של חלק מבתי החולים האלה להיערך טוב יותר כבר תוך כדי הגל השני ולתת מענה רפואי נדרש.

אחמד טיבי: הבור התקציבי של בתי החולים עומד היום כבר על מיליארד שקל בבתי חולים ציבוריים, ועוד מיליארד שקל בבתי חולים של קופת חולים כללית וכן בבתי החולים העצמאיים.

אחמד טיבי: אגב הם לא ארבעה בתי חולים אלא שבעה, כי בנצרת יש שלושה בתי חולים: אנגלי, צרפתי ואיטלקי.

אחמד טיבי: השתתפתי בשיחה עם פרופ' מרין, מנכ"ל בית החולים שערי צדק.

אחמד טיבי: הקבוצה הזאת סובלת כמעט הכי קשה.

אחמד טיבי: כל בתי החולים סובלים כי כל בתי החולים נמצאים בחזית המאבק.

אחמד טיבי: אני גם שוחחתי עם ווסים דיביני מבית החולים האנגלי בנצרת, הוא פנה אליי ושלח לי את רשימת הדרישות המוצדקת וההגיונית, שוחחתי עם ד"ר אברהים חרבג'י, מנהל מוסטפשה אל נמסאוי ועם ד"ר נאיל אליאס, מנהל מוסטפשה לה פרנסאווי, ובהמשך הוא ידבר.

עאידה תומא סלימאן: ד"ר נאיל אליאס נמצא עכשיו בזום.

אחמד טיבי: אני לא יודע אם חלק מהם נמצאים בזום.

יצחק פינדרוס: נמצאים בזום.

אחמד טיבי: הם חייבים לדבר.

אחמד טיבי: אדוני היושב-ראש החדש, חבר הכנסת פינדרוס – אגב, העובדה שגפני כבר נמצא בצנתור מוכיחה שהוא לא מכונה, לא רובוט חרדי אלא בן אדם.

אחמד טיבי: שמת לב?

יצחק פינדרוס: לא, כי גם רובוט את הדבר הזה, שסובלים כל כך הרבה אנשים מהיעדר תקציב, יכול לקחת ללב.

אחמד טיבי: רבותי, א', צריך שיהיה פיצוי ושיפוי עבור אובדן הכנסה בתקופת הקורונה.

אחמד טיבי: למשל בית החולים הסקוטי – כ-18 מיליון שקל.

אחמד טיבי: מה שמציע משרד הבריאות – לא פיצוי, לא שיפוי וזה לא לעניין.

אחמד טיבי: צריך שיפוי עבור הצטיידות לקורונה עוד מהגל הראשון בשלושת בתי החולים בנצרת וגם בבית החולים שערי צדק, ואם במעייני הישועה יש דרישה דומה אז גם בלניאדו ובמעייני הישועה.

אחמד טיבי: אני יודע למשל מה עושים שלושת בתי החולים בנצרת.

אחמד טיבי: הם בקדמת המאבק, גם באזור הצפון, בנצרת, לאוכלוסייה מסביב, והם עושים עבודה מצוינת, אבל הם קורסים בגלל בעיות תקציביות.

אחמד טיבי: הם נותנים את השירות ובינתיים הם לא עושים ניתוחים אלקטיביים ולכן ההכנסה יורדת עוד יותר כך שהם מובילים בתחום ולא מקבלים את מה שצריך, גם את מה שאפשר היה לעשות קודם.

אחמד טיבי: צריך גם לאשר CT שני לבתי החולים.

אחמד טיבי: אני בטוח למשל שהעברת האישור והתקציב למתקנים למכשיר בדיקת קורונה חשובה, בהתאם לנזקקים חשודים שמגיעים לבתי החולים לקבלת טיפול, לא רק מקרים דחופים, ואת השאר יש להעביר לבית חולים פורייה או לבית חולים העמק.

אחמד טיבי: אין פשוט היגיון, הדבר גורם ללחץ על שעות בבתי החולים לקבלת תשובה בכדי שצוות הרופאים יידע איך לטפל בהם.

אחמד טיבי: שלושת בתי החולים האלה בנצרת, ובנוסף בית חולים שערי צדק, בית חולים לניאדו ובית חולים מעייני הישועה חייבים סיוע מיוחד, Affirmative action, העדפה מתקנת, שאין.

אחמד טיבי: גם בעבר מה שאישרנו כאן בוועדה אחרי מאבק רב לא היה מספיק.

אחמד טיבי: עכשיו צריך להכפיל את זה פי כמה מונים יותר מאשר בעבר בגלל משבר הקורונה.

אחמד טיבי: אני מבקש בהמשך לתת לשלושת מנהלי בתי החולים בנצרת לדבר.

אחמד טיבי: אני מקווה גם שפרופ' מרין נמצא בזום כדי שידבר.

יצחק פינדרוס: אנחנו שומעים את מגישי הצעה וגם את אלה שביקשו דיון מהיר.

יצחק פינדרוס: ניתן למנהל בית חולים אחד או שניים לדבר ואז נשמע התייחסות של חברי הכנסת ומשרד הבריאות.

יצחק פינדרוס: חבר הכנסת טייב.

עידן רול: אדוני היושב-ראש, בתור אחד מיוזמי ההצעה חשוב לי לומר דברי פתיחה.

יוסף טייב: אנסה לדבר בקצרה.

יוסף טייב: אני חושב שרוב הדוברים לפניי שהצטרפו להצעה, והבאים בתור גם, יוכלו לפרט את הדברים.

יוסף טייב: אני חושב שכל מי שאומר את הדברים פשוט מחדד אותם.

יוסף טייב: מדובר פה בשעת חירום.

יוסף טייב: כשאני מדבר עם מנהלי בתי חולים שערי צדק ושלושת בתי החולים בנצרת: האנגלי, הצרפתי והאיטלקי, מבינים שמדובר פה באמת בשעת חירום.

יוסף טייב: זה לא פינוקים, אנחנו לא באים פה לנסות לעזור לאיזה מגזר עסקי שעושה קופה על חשבון המדינה.

יוסף טייב: 50% ממיטות האשפוז נמצאות בבתי החולים הללו.

יוסף טייב: אם מחר, כפי שאמר מיקי לוי, לא ניתן להם את הסיוע המידי והמידתי, כפי שנדרש, נמצא את עצמנו בעוד פחות מחודש ימים, אולי חודשיים, במצב שבתי החולים האלה יקרסו, אנחנו נמצא אנשים פשוט בלי מיטות אשפוז.

יוסף טייב: ואז מה נגיד?

יוסף טייב: הצילו, געוואלד, תצילו את המצב?

יוסף טייב: זה לא פינוקים.

יוסף טייב: מדובר פה במשהו שהוא חירום, מידי.

יוסף טייב: אין בתי חולים אחרים.

יוסף טייב: אי אפשר שמשרד הבריאות ירקוד על שתי החתונות: מצד אחד, עלות ההקמה של בתי חולים והתגבור של תרומות שמגיעות מבחוץ זה בסדר, בואו ניתן להם להתמודד, ומצד שני, לאסור עליהם לעשות את הניתוחים שהיו חלק נכבד מן ההכנסות שלהם כדי להחזיק את בתי החולים.

יוסף טייב: עכשיו גם לאסור עליהם לבצע את הניתוחים האלה – וזה בסדר, אם ברמה בריאותית משרד הבריאות סבור שכך צריך אז בסדר, אנחנו מוכנים לכבד את זה – אבל יחד עם זה משרד הבריאות ומשרד האוצר חייבים להכניס את היד לכיס, ולא מעניין אותי כמה.

יוסף טייב: אנחנו בשעת חירום, זה לא פינוק.

יוסף טייב: אנחנו חייבים באופן מידי לתת מענה לבתי החולים.

יצחק פינדרוס: חברת הכנסת אימאן ח'טיב יאסין, לא נמצאת פה.

מנסור עבאס: חברת הכנסת אימאן ח'טיב יאסין, נבצר ממנה להגיע ולכן אני מייצג אותה, ברשותך.

מנסור עבאס: מגיעות לה גם ברכות על החתונה של הבת שלה.

מנסור עבאס: כמובן שתעשה את החתונה ותשמור על הכללים, על הוראות משרד הבריאות.

יצחק פינדרוס: מברוכ.

קריאה: לאיזו קפסולה אתה מוזמן?

מנסור עבאס: אדוני היושב-ראש, אני חושב שהבעיה של בתי החולים היא בעיה יסודית.

מנסור עבאס: שיטת התקצוב של בתי החולים – שם נמצאת הבעיה.

מנסור עבאס: בתי החולים, במיוחד העצמאיים, ואלה בעיר נצרת בפרט, מוכרחים לתת הנחות מופלגות לקופות החולים כדי למשוך את הקליינטורה של קופות החולים אל תוך בתי החולים ולכן יש פער עצום בין הוצאות להכנסות.

מנסור עבאס: באופן כללי במערכת הבריאות יש כמעט 5 מיליארד שקל, אבל לבתי החולים הללו שנמצאים ממילא במצב מוחלש מלכתחילה הבעיה עוד יותר גדולה.

מנסור עבאס: אנחנו צריכים לשים לב לשני דברים.

מנסור עבאס: קודם כול, שיטת התמיכה – תמיכת הממשלה בבתי החולים הממשלתיים שונה לחלוטין משיטת התמיכה, שכמעט ואינה קיימת בעולם, לבתי חולים עצמאיים בשירות הציבורי.

מנסור עבאס: לכן זה הזמן לעשות שינוי יסודי בשיטת התקצוב של בתי החולים.

מנסור עבאס: למה להפלות בתי חולים האחד מן השני?

מנסור עבאס: זה יכול לפתור חלק גדול מן הבעיה.

מנסור עבאס: הבעיה השנייה היא כמובן שלמרות שבתי החולים עמדו בדרישות וביעדים שהיו אמורים לנקוט כתגובה להתפשטות נגיף הקורונה, עד עכשיו לא קיבלו מה שמגיע להם כתמיכה ממשרד הבריאות, למרות שמשרד הבריאות קיבל מה שביקש מן הממשלה כתקציב עודף למערכת הבריאות.

מנסור עבאס: לכן, אדוני היושב-ראש, זה הזמן לשינוי יסודי.

מנסור עבאס: אנחנו לא צריכים לבוא בכל פעם ולעשות קריאה דחופה כדי לשמור על קיומם של בתי החולים השונים.

מנסור עבאס: אנחנו כמובן תומכים בכל בתי החולים ללא הבדל בין בית חולים כזה או אחר.

מנסור עבאס: אנחנו רוצים שמערכת הבריאות תקבל את מה שמגיע לה ותוכל לעמוד בלחצים ובאתגרים שעומדים בפנינו בצל נגיף הקורונה ובצל דרישות הבריאות לציבור בכלל.

מנסור עבאס: תודה, אדוני היושב-ראש.

יצחק פינדרוס: תודה.

יצחק פינדרוס: לפני שאתן לעידן רול, אני רוצה להתייחס למשפט אחד שאמר חבר הכנסת ד"ר אחמד טיבי, ואני חושב שהוא משפט נכון מאוד.

יצחק פינדרוס: מצד אחד, הממשלה פועלת, והתוודעתי לזה בשבוע שעבר בשאילתה לשר הבריאות, בצורה מטורפת.

יצחק פינדרוס: הרי המדינה מתנהלת כמו בחלם.

יצחק פינדרוס: היא לא מאפשרת לבתי חולים לפתוח מחלקות ולרכוש ציוד רפואי ולרכוש MRI ועושה את זה כאילו היא עושה טובה למישהו.

יצחק פינדרוס: מדינת ישראל, משרד הבריאות ומשרד האוצר, אני לא יודע איך הם ישנים בלילה, כי הם מאשרים תא לחץ רק אחרי בירוקרטיה, בינתיים שימותו אנשים, שיפלו להם איברים, את מי זה מעניין?

יצחק פינדרוס: ימותו חולי סרטן, את מי זה מעניין?

יצחק פינדרוס: ואז הם צועקים גם: אבל אין כסף.

יצחק פינדרוס: אבל בית החולים הממשלתי מחזיק בציוד בצד השני, או בית חולים פרטי כזה או אחר שהצליח עם איזה לוביסט להגיע לתא לחץ אז הוא מצליח.

אופיר כץ: אתה הולך רחוק.

אופיר כץ: תא לחץ זה עוד משהו - - -

יצחק פינדרוס: או MRI או כל דבר אחר.

אופיר כץ: CT – בית חולים בנהרייה יש לו שניים בלי רישיון.

יצחק פינדרוס: לא מאשרים לו את הדבר הזה.

יצחק פינדרוס: דרך אגב, ראש הממשלה הודיע בסיור שלו במחלקות הקורונה שצריך לחלק את התקציב לפי המיטות.

יצחק פינדרוס: מה קרה עם זה?

יצחק פינדרוס: יוגש ביחד עם התקציב, בעזרת השם.

יצחק פינדרוס: דרך אגב, אני אומר לך בכנות, ברמה האישית, אם הבחירות לא יתקיימו בשלושה החודשים הקרובים אני הולך "להתאבד" על הסיפור הזה, על השערורייה שמדינת ישראל, קרי: משרד הבריאות וכל מיני בירוקרטים ופקידים בכלל מתערבים במכשור שאתה קונה.

יצחק פינדרוס: אם מאושר על ידי ארגון הבריאות העולמי – שיעשו טובה, יישבו בבית, ייקחו חל"ת ויעזבו אותנו לנפשנו וייתנו לבתי החולים להתנהל.

יצחק פינדרוס: זה הרי דבר הזוי.

יצחק פינדרוס: בית חולים רוצה לקנות MRI, רוצה לקנות מכשיר.

יצחק פינדרוס: מי הם בכלל שיגידו לו לא?

יצחק פינדרוס: באיזו מדינה מתוקנת זה קיים?

יצחק פינדרוס: הם גם מחזיקים חצי מבתי החולים והם אומרים לחצי האחר מה לקנות ומה לא לקנות.

יצחק פינדרוס: משהו הזוי.

יצחק פינדרוס: אני לא מצליח להבין את ההיגיון בזה.

אופיר כץ: כדי שלא תשתמש בזה יותר מדי.

יצחק פינדרוס: תפסיק.

יצחק פינדרוס: זה גם שקר.

יצחק פינדרוס: זה אחד השקרים הגדולים.

יצחק פינדרוס: חולה סוכרת שלא עובר טיפול בתא לחץ עולה למדינה יותר.

יצחק פינדרוס: זה אחד השקרים הגדולים.

יצחק פינדרוס: שיפסיקו לעבוד עלינו.

יצחק פינדרוס: וחולה שלא עושה MRI ועושה טיפול אחר – זה עולה יותר כסף.

יצחק פינדרוס: סתם שקרים.

אופיר כץ: הוא יעשה, רק יחכה חודשיים בשביל MRI.

עידן רול: תודה רבה, אדוני היושב-ראש.

עידן רול: צריך לעשות פה הפרדה בין הנושא ארוך השנים שאנחנו מדברים עליו ונידון בעבר, וכנראה נמשיך לדון בו לצערי, של היעדר תקינה מספקת בבתי החולים והערכה של המערכת, וזה שאין באמת בשעת השי"ן.

עידן רול: בהצעה לסדר עלה סגן שר הבריאות והשיב.

עידן רול: ניכר שנעשית עבודה אבל היא נעשית לא מתוך הסתכלות של: בעוד רגע אנחנו בחורף.

עידן רול: אני רוצה להזכיר את הנתון הכל כך פשוט, שבחורף רגיל התפוסה במחלקות הפנימיות היא כ-140% מן התקן.

עידן רול: אנחנו בחורף עם קורונה.

עידן רול: אנחנו אמורים להיות עכשיו בשלב שאנחנו יודעים איך התקנים שהוכרז עליהם יפוזרו, שאנחנו יודעים מה תוכניות המגירה.

עידן רול: לפי מה שאני רואה, אנחנו לא ערוכים לזה בשום צורה.

עידן רול: שלוש שאלות שחשוב לי לקבל עליהן היום תשובות, בתקווה.

עידן רול: קודם כול, פיזור תקנים – שר הבריאות לשעבר, ליצמן, כבר הודיע בזמנו על הוספה של 200 תקנים.

עידן רול: התקנים האלה פוזרו בלי מיפוי ברור לאן הם הגיעו, לאילו מחלקות.

עידן רול: נתנו למנכ"לי בתי החולים להחליט על הפיזור.

עידן רול: עכשיו שר הבריאות אדלשטיין הכריז על עוד 400 תקנים, וגם עליהם אין ממש מעקב.

עידן רול: כבר לפני חודש ביקשתי ממרכז המחקר והמידע של הכנסת לברר איך משרד הבריאות פיזר את התקנים, אותם 200 תקנים.

עידן רול: הם עדיין לא קיבלו תשובה.

עידן רול: כלומר הדבר הכל כך טריוויאלי הזה, שהוספנו תקנים בגלל הקורונה, ואף אחד לא מצליח לקבל ממשרד הבריאות תשובה איפה התקנים נמצאים, כמה אוישו, באילו בתי חולים ובאילו מחלקות בפועל הם עובדים, זה דבר שחשוב לתת עליו את הדעת.

עידן רול: דבר נוסף בהיערכות לחורף, אנחנו מדברים על החורף, מצפים לאיזו קטסטרופה, אך לא מדובר על תוכניות מגירה.

עידן רול: מה תוכניות המגירה שלנו?

עידן רול: מה אנחנו עושים כשבאמת אוזלות המיטות?

עידן רול: האם אנחנו פותחים מבנים יבילים?

עידן רול: האם לבתי החולים יש תוכניות מגירה לכל בית חולים לפי ה-קפסיטי והמבנה?

עידן רול: האם הולכים לפתוח בתי חולים שדה?

עידן רול: האם הולכים לערב את צה"ל בזה?

עידן רול: איך אנחנו נערכים?

עידן רול: ולא כדי לומר אחרי זה: אה, באמת יש בעיה, ותוך כדי ריצה לקושש איזו תוכנית פעולה.

עידן רול: יהיה מאוד מרגיע את הציבור לדעת שיש תוכנית פעולה.

עידן רול: בטווח הארוך אנחנו שוב נדרשים לכל סוגיית ועדת טור-כספא, שדובר על התקצוב שלה, דובר על התקצוב של המחלקות הפנימיות, מתוך מקום של תיקנון שתואם את הסטנדרט ב-OECD, שיאפשר לנו לא להיקלע אל תוך קטסטרופות בכל חורף מחדש.

עידן רול: הנושא הזה קצת נזנח פה בתוך כל המולת הקורונה.

עידן רול: אלה שלושה דברים שבעיניי מכריעים מאוד בהיערכות שלנו לחורף הקרוב.

עידן רול: אני מקווה שנקבל תשובות ממשרד הבריאות.

יצחק פינדרוס: לפני שנמשיך בדיון, אחרי היוזמים אני רוצה לשמוע את מנכ"ל בית חולים שערי צדק ומנכ"ל בית החולים האנגלי בנצרת.

יצחק פינדרוס: עופר מרין, מנכ"ל שערי צדק, בבקשה.

עופר מרין: שלום לכולם.

עופר מרין: קודם כול, תודה רבה על הזכות.

עופר מרין: איחולי החלמה לחבר הכנסת גפני.

עופר מרין: אני מסכים עם כל הדוברים.

יצחק פינדרוס: כל זמן שאחמד טיבי פה אנחנו יודעים להסתדר.

עופר מרין: אתן איזו כותרת קצרה מאוד: אני מדבר לא בשם שערי צדק אלא בשם שבעת מנהלי בתי החולים העצמאיים-ציבוריים.

עופר מרין: אני רואה שיחד איתנו בזום נמצאים גם שני סמנכ"לי הכספים של הקופות הגדולות.

עופר מרין: משפט אחד ככותרת כללית – כולם מכירים אבל חשוב להגיד את זה: משרד הבריאות קבע מחיר ליום אשפוז.

עופר מרין: המחיר הזה היה ריאלי וכל בתי החולים היו חיים תחת איזון.

עופר מרין: אבל יחד עם המשפט שזה המחיר, הם אמרו: בחוק אנחנו נותנים הנחות.

עופר מרין: ההנחות בחוק הן בין 20%–25%.

עופר מרין: אני לא הולך להיכנס אתכם למספרים.

עופר מרין: המשמעות של הדבר הזה היא ש-100% מבתי החולים בארץ חיים עם גירעון.

עופר מרין: אין אף בית חולים, ולו גם אחד, שחי באיזון תקציבי.

עופר מרין: חייבים להבין שזה הרקע.

עופר מרין: יש פה שתי עוולות.

עופר מרין: עוולה אחת מתמשכת, כי הרי הם כולם גורמים לגירעון וצריך לפתור את זה, אז המדינה פתרה את זה בצורה קלה יחסית מבחינתה: לקחה את בתי החולים הממשלתיים, שהם 50% מתוך המיטות, ומזרימה להם בחוק כסף.

עופר מרין: אני לא רוצה לומר כאן יותר מדי מספרים אלא רק כותרות.

עופר מרין: בחוק 2 מיליארד שקל מועברים ל-50% מיטות הללו, ועוד משלמים להם את הפנסיות בשווי 800 מיליון שקל.

עופר מרין: יש עוד לא מעט דברים אחרים: ניהול סיכונים.

עופר מרין: לפחות 3 מיליארד שקל מועברים ל-50% המיטות הללו.

עופר מרין: ה-50% האחרים, שזה קופת חולים כללית – 8 בתי חולים, ו-7 בתי חולים שלנו, מקבלים נכון להיום בחוק 200 מיליון שקל.

עופר מרין: אני לא הולך להיכנס לצד של קופות החולים.

עופר מרין: רות רלבג שיושבת פה, שהייתה בשערי צדק עד לפני זמן לא רב, יכולה לייצג מצוין את הקופה.

עופר מרין: יש מבחני ייצוב לקופת החולים.

עופר מרין: אני שם אותם לרגע אחד בצד.

עופר מרין: הם בוודאי יכולים לייצג את עצמם.

עופר מרין: אנחנו במציאות שיש פה עוולה כפולה.

עופר מרין: העוולה הזאת שמתמשכת לאורך שנים, איך פותרים אותה?

עופר מרין: בהזרמת כספים לבתי חולים אחרים, ומשאירים את שבעת בתי החולים העצמאיים-ציבוריים שיתנהלו בעצם לבד.

עופר מרין: תשאלו איך לא קרסנו – קודם כול, זה לא נכון, כי קרסנו.

עופר מרין: שבעת בתי החולים האלה מחולקים בסך הכול לשתי קבוצות: לאלה שכבר קרסו – תוכניות הבראה התחילו בשניים מבתי החולים, הדסה ולניאדו – ובתי החולים האחרים לא קרסו כי אנחנו עדיין חיים את הגירעונות שלנו.

עופר מרין: זה לא שיש פה בתי חולים שמנוהלים טוב יותר או טוב פחות.

עופר מרין: אם יש לי איזשהו מסר שאני חייב להעביר לכם, אתם חייבים להבין משהו אחד.

עופר מרין: בתוך שלוש הקבוצות האלה, מבקר המדינה – לא אני שבוודאי משוחד – קבע ששבעת בתי החולים העצמאיים-ציבוריים מתנהלים כלכלית טוב יותר מכל היתר.

עופר מרין: מה זה טוב יותר?

עופר מרין: זה אומר שבאחוזים אנחנו בגירעונות פחות גדולים.

עופר מרין: בגלל ההנחות המובנות כל בתי החולים פחות או יותר – ואני מעגל מספרים – נמצאים בגירעון בסביבות 15% ואילו בתי החולים העצמאיים-ציבוריים הם בגירעונות של 7%–8%.

עופר מרין: איך אנחנו מצליחים להיות בגירעון פחות גדול?

עופר מרין: בשל שתי סיבות, ואני אומר את זה בלי שום בושה.

עופר מרין: אנחנו מתנהלים באחריות גדולה.

עופר מרין: כשהממשלה משלמת משכורות, ואני חלילה וחס לא פוגע במישהו מהם, אז למנכ"ל קל מאוד לומר: מישהו משלם משכורות.

עופר מרין: הוא לא צריך לרוץ עכשיו אחרי כל מזכירה, אחרי כל פקיד, אחרי כל רופא, כי מישהו משלם להם משכורות.

עופר מרין: אני, כמו יתר חבריי פה, דואגים לרזולוציה של כל חצי תקן של מזכירה.

עופר מרין: אני אומר לכם בעירבון מלא: אנחנו מתנהגים באחריות גדולה יותר מאשר בתי חולים אחרים.

עופר מרין: זה דבר ראשון שאנחנו עושים שהוא שונה.

עופר מרין: דבר שני שאנחנו עושים, ואני אומר את זה בכאב רב, אנחנו חותכים בהרבה מאוד דברים שנראים אולי שוליים אבל הם פוגעים בסופו של דבר בחולים.

עופר מרין: אנחנו אולי משלמים קצת פחות כסף עבור הניקיון, ואנחנו נוכל להקים יחידות איכות פחות גדולות מאשר בתי חולים גדולים אחרים מקימים, ואנחנו נחפש בדיוק מאיזה ספק נקנה מזון כי זה יותר זול.

עופר מרין: החיתוך בבשר החי הזה בסופו של דבר צריך להבין עולה גם באיזשהו מחיר בשירות שאנחנו נותנים לחולים.

עופר מרין: שני הדברים האלה, האחריות שלנו והחיתוך, הביאו למצב הזה, שבתי החולים העצמאיים-ציבוריים מתנהלים טוב יותר.

עופר מרין: אבל גם אם אנחנו מתנהלים טוב יותר, אנחנו בגירעון של 7%–8%.

עופר מרין: אני לא נכנס אל תוך כל אחד מבתי החולים.

עופר מרין: חייבים להבין: אי אפשר לנהל בתי חולים היום באחריות הכי גדולה בלי שיהיה לנו גירעון.

עופר מרין: את הדבר הזה חייבים להפסיק.

עופר מרין: אנחנו לא יכולים שנה אחרי שנה לעסוק כל הזמן ברבע תקן של מזכירה ולחשוב שמהדבר הזה נגיע לאיזשהו איזון.

עופר מרין: זה לא יקרה.

עופר מרין: זאת עוולה אחת שאותה צריך לפתור.

אחמד טיבי: משרד הבריאות אומר שהוא חילק תקנים לכל בתי החולים.

אחמד טיבי: האם קיבלתם תקנים בשערי צדק, וכמה קיבלתם?

עופר מרין: בשלב הזה לא קיבלנו שום תקנים.

עופר מרין: קיבלנו ניירות.

עופר מרין: אני רוצה להגיד בזהירות רבה, כי הדברים עוד לא סופיים: ככל שאנחנו יודעים התקנים האלה לא חולקו באופן שווה, הממשלתיים קיבלו יותר.

עופר מרין: אבל אני רוצה להגיד את זה בזהירות רבה, עד שלא נראה את המספרים הסופיים אנחנו לא נגיד, אבל אף אחד משבעה בתי החולים לא קיבל תקנים.

עופר מרין: יש פה עוולה אחת נמשכת לאורך שנים שאותה צריך לפתור.

עופר מרין: העוולה השנייה קשורה לשנה הזאת.

עופר מרין: כל בתי החולים, כפי שהצגתם קודם, ירדו בפעילות אלקטיבית.

עופר מרין: זה נזק של עשרות מיליוני שקלים.

עופר מרין: עוד לא קיבלנו שיפוי על הנזק הזה.

עופר מרין: חייבים להבין, אנחנו חיים מן היד לפה.

עופר מרין: קופות החולים משלמות לנו עבור פעילות, אנחנו משלמים מזה משכורות.

עופר מרין: נמצא פה בזום ודים פרמן ממשרד הבריאות.

עופר מרין: הוא יודע: שערי צדק משלם משכורות בכל 9 בחודש, ואני ב-6, 7, 8 בחודש כבר שלושה חודשים יושב לו על הראש שיעבירו לנו כספים כדי שאנחנו נוכל לשלם משכורות.

עופר מרין: אני לא מספר לכם סיפורים – אתמול הייתי צריך להתעסק ולראות מאיפה אני משלם ביטוח לאומי.

עופר מרין: זה לא שערי צדק.

עופר מרין: זה הדסה, זה בתי החולים בנצרת, זה לניאדו, זה מעייני הישועה – כולנו באותו סל.

עופר מרין: קשה להעביר לכם את המסר כמה כל אחד משבעת מנכ"לי בתי החולים האלה עוסק יום ולילה לא בתקציב אלא בתזרים המזומנים שיש לו.

עופר מרין: כאשר דיברתי עם פרופ' רוטשילד לפני שבוע הוא סיפר שכאשר הוא פותח את דלתו מחכים שם ספקים.

עופר מרין: אנחנו משלמים לספקים חצי שנה אחרי המועד שהם מעבירים דברים.

עופר מרין: אנחנו לא מסוגלים לשלם לספקים.

עופר מרין: מנכ"ל בית חולים צריך להתקשר לספק ולהגיד לו: אני מצטער, אין לי כסף, אשלם לך בעוד חודש.

עופר מרין: העיסוק הזה, שקיים בכל השנים אבל בוודאי בשנת 2020, חייבים להפסיק אותו.

עופר מרין: במקום להתרכז במה שכולנו צריכים להתעסק בו: בחורף הקרוב, בקורונה, בפתיחה של עוד מיטות, אנחנו מתעסקים – אני לא מתבייש להגיד לכם, אני מתעסק עם תשלום לחברת תנובה.

עופר מרין: לדבר הזה חייבים לשים סוף.

עופר מרין: בהוראה שלכם הפסקנו פעילות אלקטיבית, כל אחד מבתי החולים.

עופר מרין: אפשר לכמת את זה לכל אחד מאיתנו, ירדנו בהכנסות בעשרות מיליונים, וזה גורם לכך שאנחנו לא יכולים לשלם משכורות.

עופר מרין: עוד פעם, כדי שלא אאריך, אני רוצה לסכם ולהעביר שני מסרים.

עופר מרין: אחד: צריך מסר לטווח רחוק.

עופר מרין: הגיע הזמן לשוויון, שכל בתי החולים יקבלו לפי איזשהו מפתח אחיד.

עופר מרין: אם אתה בית חולים ממשלתי, של הקופה, או עצמאי – לקבוע מפתח.

עופר מרין: כשביבי נתניהו היה אצלנו לפני שבוע הוא אמר אותו דבר.

עופר מרין: זה נשמע הדבר הכי טריוויאלי.

עופר מרין: כל מה שאני אומר הוא: שוויוניות.

עופר מרין: במקרה בתי החולים העצמאיים-ציבוריים יודעים שהם גם מייצגים אזורים מוחלשים בארץ.

עופר מרין: אנחנו מייצגים את ירושלים, אזורים חרדיים של מרכז הארץ ואת נצרת.

עופר מרין: מסר אחד הוא לגרום לשוויוניות בין כל בתי החולים.

עופר מרין: זה מסר קצר ופשוט.

עופר מרין: העוולה הזאת – אנחנו צריכים לסיים אותה.

עופר מרין: המסר השני: אנחנו חייבים לפתור את הבעיה של שנת 2020.

עופר מרין: הבעיות התזרימיות המידיות של היום-יום – אנחנו לא יכולים לעסוק בזה יותר.

עופר מרין: אני מבקש שהדבר הזה יבוא לידי פתרון.

עופר מרין: אני מודה לכולם על הזמן, ובתקווה גדולה שנוכל לפתור סוף-סוף את הבעיה.

יצחק פינדרוס: אני רוצה לתת לפחות לעוד שני מנהלי בתי חולים לדבר.

אחמד טיבי: נמצאים בזום ד"ר חכים מבית חולים האנגלי בנצרת, דלילה יאור חורי מבית החולים האיטלקי בנצרת וד"ר נאיל אליאס מבית החולים הצרפתי בנצרת.

יצחק פינדרוס: אתן להם לדבר, בשמחה רבה.

יצחק פינדרוס: מישהו ממשרד הבריאות וממשרד האוצר יצטרך להסביר למה אלה מקבלים 200 מיליון שקל ואלה מקבלים 3 מיליארד שקל.

יצחק פינדרוס: זה פער מוזר קצת, גם במונחים סבירים זה פער מוזר.

עאידה תומא סלימאן: אולי ממשרד האוצר יסבירו לנו, הייתה מחלוקת בכל עניין החלוקה של התקנים.

יצחק פינדרוס: גם של התקנים, אבל אני קודם כול מנסה להבין.

יצחק פינדרוס: אתה מדבר על פער בלתי נתפס – 200–250 מיליון שקל מול 3 מיליארד שקל.

אחמד טיבי: זה לעג לרש.

אנטאנס שחאדה: אדוני, אולי יתנו תשובות לפני שיציגו את כל השאלות.

יצחק פינדרוס: פער כזה – אפילו אצלנו החרדים אנחנו מכירים פערים בין המוכר שאינו רשמי לממלכתי, אבל לא כאלה פערים.

יצחק פינדרוס: זה קצת מוזר.

יצחק פינדרוס: ביקש חבר הכנסת לדבר, ואתן מיד למנהלי בתי החולים בנצרת.

יצחק פינדרוס: אתם מעדיפים שאתן להם לדבר קודם?

יצחק פינדרוס: מנהלי בתי החולים האנגלי, האיטלקי והצרפתי.

יצחק פינדרוס: זה הסדר?

אחמד טיבי: מה שתחליט.

יצחק פינדרוס: אתה המומחה.

יצחק פינדרוס: מנהל בית החולים האנגלי בנצרת, בבקשה.

פהד חכים: שלום לכולם, תודה רבה.

פהד חכים: אדוני היושב-ראש, חברי הכנסת, תודה לפרופ' מרין על ההקדמה.

פהד חכים: אגיד לכם דבר פשוט מאוד: לצערי הרב אנחנו ישבנו בוועדת הכספים כמה פעמים וחברי הכנסת כבר מכירים את הסוגיות האלה שנמצאות על השולחן.

פהד חכים: 50% מן המיטות במדינה מוחזקות בבתי חולים לא ממשלתיים.

פהד חכים: כל מה שאנחנו רוצים הוא שוויון.

פהד חכים: פשוט מאוד: שוויון.

פהד חכים: לא דיברנו על שום דבר אחר פרט לשוויון, אנחנו לא מבקשים משהו נוסף.

יצחק פינדרוס: אתה מצטרף לדרישה של ראש הממשלה לחלק את זה לפי מיטות אשפוז.

פהד חכים: אני אומר עוד פעם, ברגע שאנחנו מבקשים לקבל אישור ל-CT אני לא מבקש גם את הצ'ק כדי לקנות את ה-CT ולא איך מתפעלים את ה-CT.

פהד חכים: אני חושב שבתי החולים הלא ממשלתיים אפילו עושים יותר טוב למדינה כי אנחנו מביאים השקעות מחו"ל ואנחנו מביאים לפה אנשים שיבנו את המדינה.

פהד חכים: בכל זאת אנחנו אנשים שחיים במדינה ומשלמים מסים למדינת ישראל.

פהד חכים: אני לא משלם מסים בסקוטלנד או באנגליה, אנחנו משלמים מסים פה ואנחנו צריכים לקבל לאזרחים שלנו כפי שמקבלים כל האזרחים בעולם.

פהד חכים: תורת הלחימה שאנחנו היום נמצאים בה מוטעית לחלוטין לדעתי.

פהד חכים: משרד הבריאות, עם כל הכבוד, מסתכל על הקורונה הזאת כאילו היא מחלקה אחת ויש בה חולה קורונה, וזה טעות.

פהד חכים: היום מחלקות הקורונה, כולם יודעים, בתי החולים יודעים, הן מחלקות שלמות.

פהד חכים: אלה חולים עם תחלואה פנימית, חולים עם שבר, חולים עם שבץ מוחי, יולדות – זה שק גדול של תחלואה.

פהד חכים: אומרים לנו: תקינה, נותנים לך תקנים.

פהד חכים: תשאל את ודים פרמן ממשרד הבריאות ואת החבר'ה שיושבים במשרד האוצר במה הם מתנים את התקנים האלה.

פהד חכים: הם מתנים את התקנים בהוספת הכנסות.

פהד חכים: זה הזוי, פשוט בושה שמנכ"ל בית חולים מחפש עכשיו איך להכניס עוד יותר כסף בשביל לממן את התקנים שאולי נקבל.

פהד חכים: אני פשוט לא מצליח להבין.

פהד חכים: בגל הראשון קיבלנו הוראה, ונעמדנו ראשונים כבית חולים נצרתי שפשוט שכב על הגדרות בשביל להקים בקהילה מיון עצמאי לחלוטין.

פהד חכים: אנחנו בעצמנו מבצעים 40% מבדיקות המעבדה של הקורונה כאשר קופות החולים בסביבה כושלות כולן, לא מצליחות לעשות אותן.

פהד חכים: אנחנו הראשונים שקוטעים את שרשראות ההדבקה.

פהד חכים: לצערי הרב, מי משפה אותנו עבור זה?

פהד חכים: אף אחד.

פהד חכים: השיפוי היחיד שאנחנו מקבלים הוא שאימא שלי ואימא שלך ושלו מתקבלת בבית חולים.

פהד חכים: פשוט בושה שמנכ"ל בית חולים, עופר מרין, יושב כל שבוע וחושב איך לשלם משכורות.

פהד חכים: אנחנו צריכים את השקט הנפשי לטפל בחולי קורונה.

פהד חכים: בסופו של דבר, בשיפוי על המלחמה הראשונה, מה קיבלנו?

פהד חכים: קיבלנו ממשרד האוצר סכין בגב, חברים.

פהד חכים: הלוחמים שלנו, עם כל הכבוד לכל מי שיושב בחדר, אתם יושבים עכשיו ויש ביניכם חציצה.

פהד חכים: האנשים שהסתכלו לווירוס הזה בעיניים, שיושבים עכשיו במחלקות הקורונה ובמיונים, וביניהם אנשים מאומתים וחשודים, הם אלה שצריך לגבות אותם.

פהד חכים: מדינת ישראל צריכה לתת להם יותר ולא לתת להם פחות, לא להעניש אותם.

פהד חכים: פשוט בושה לחיות במדינה כזאת.

פהד חכים: אני מרגיש שכל יום אני יושב מול העובדים שלי ומנסה לסחוט אותם עוד יותר, ולסחוט אותם עוד יותר.

פהד חכים: אני חייב להגיד לכם: אני מפעיל פה מחלקת קורונה בלי כוננים, בלי תורנים, בלי תקציבים נוספים.

פהד חכים: יש לי איש אחד שהוא כונן של פנימית וכונן קורונה וכונן מיון.

פהד חכים: למה?

פהד חכים: כי אימא שלי מקבלת טיפול פה?

פהד חכים: זה מדינת ישראל של שנת 2020?

פהד חכים: אני מתבייש להיות מנהל בית חולים במדינת ישראל בשנה הזאת.

פהד חכים: לצערי הרב זה מביא אותנו למקום שפשוט האנשים הכי טובים במערכת, פרופסורים, אנשים שהביאו את עצמם לעמוד ולהילחם במלחמה הזאת, כך מתנהגים אליהם?

פהד חכים: כך אנחנו צריכים לקבל על הראש?

פהד חכים: הסוציאליות שאנחנו מוציאים השבוע – אני פשוט מתבייש, הסוציאליות, לא מדברים על משכורת.

פהד חכים: זה המטופלים שלנו והאנשים שלנו שאנחנו צריכים לטפל בהם.

פהד חכים: זה הבושה שלי כרגע כמנהל בית חולים.

פהד חכים: המלחמה עיקשת מאוד ואני מבקש מוועדת הכספים, שכרגע לצערי הרב עם כל מה שקורה במדינה היא המקום היחיד שיכול להציל אותנו לדעתי, לקבל החלטה פשוטה מאוד.

פהד חכים: את שנת 2020 תסגרו לנו.

פהד חכים: חברים, אנחנו צריכים להתכונן לחורף.

פהד חכים: הולכים להיות פה ממש המון חולים, הרבה אנשים: שפעת, אנשים שמתקבלים במיון.

פהד חכים: זה לא יהיה פשוט.

פהד חכים: אנחנו צריכים להתכונן לזה בשקט, לשבת ולחשוב.

פהד חכים: המחלקות הנוספות שהוספנו לבית החולים, זה פשוט הרבה מאוד התעסקות.

פהד חכים: אנחנו צריכים מכם את התמיכה.

פהד חכים: את שנת 2020 תסגרו לנו.

פהד חכים: פשוט תקבלו החלטה אמיצה אמיתית של ועדת הכספים במדינת ישראל, תסתכלו לעצמכם בעיניים ותגידו: החלטנו, זה מה שנספר לנכדים שלנו בעוד 50 שנים, מה עשינו בקורונה הזאת.

פהד חכים: 50% מן המדינה שפכנו את דמם – זה מה שקורה כרגע.

פהד חכים: לצערי הרב אני מתרגש מאוד, ואתם רואים את זה, כי החיים קשים מאוד, 24/7 – אנחנו לא חיים.

פהד חכים: אנשים שיושבים פה ממש לא חיים, ואין חיים עם הקורונה הזאת.

פהד חכים: בלתי אפשרי לנהל בית חולים, בלתי אפשרי לנהל אוכלוסייה.

פהד חכים: אני מנהל בית חולים של 130 מיטות, שכרגע נתן שירות ל-570,000 תושבים.

פהד חכים: האמינו לי, מה היו עושים בעפולה?

פהד חכים: מה היו עושים בבאר שבע אם לא היו בתי חולים של הכללית?

פהד חכים: מה היו עושים בירושלים ובנצרת אם לא היו בתי חולים שהם לא ממשלתיים?

פהד חכים: מה הייתה עושה המדינה?

פהד חכים: ממש מבייש אותי לדבר על זה.

פהד חכים: אבל באמת, תנו לנו לחיות.

פהד חכים: מה מבקשים כבר?

פהד חכים: אנחנו אלה שמסתכלים לווירוס בעיניים, אנחנו אלה שנלחמים מול המחלות, מול השפעת ועם כל מה שבא מאחורי זה.

פהד חכים: אנחנו צריכים אומץ, החלטה אמיצה אחת.

פהד חכים: תסגרו לנו את שנת 2020, תסגרו את הגירעון הזה.

פהד חכים: זה לא כסף, תאמינו לי, זה כלום כסף לעומת מה שהמדינה שופכת במקומות אחרים.

פהד חכים: ובואו נדבר על השוויון – מדינת ישראל היא מדינה דמוקרטית.

פהד חכים: צריך להיות שוויון בין בתי החולים, זה פשוט מאוד.

פהד חכים: שתי נוסחאות פשוטות.

פהד חכים: אני מבקש מוועדת הכספים לקבל החלטות היסטוריות.

פהד חכים: תודה רבה.

יצחק פינדרוס: תודה.

יצחק פינדרוס: ניתן לחברי הכנסת להתייחס.

יצחק פינדרוס: עאידה תומא סלימאן ואחריה רם בן ברק, ואז ניתן את רשות הדיבור למנהל בית החולים הצרפתי בנצרת, ד"ר נאיל אליאס.

עאידה תומא סלימאן: תודה רבה.

עאידה תומא סלימאן: למען האמת, מרגש מאוד לשמוע את ד"ר חכים.

עאידה תומא סלימאן: מי שמכיר את ד"ר חכים לא היה מכיר אותו עכשיו כשהוא מדבר.

עאידה תומא סלימאן: ד"ר חכים הוא אדם מאוד מאוד רגוע ותמיד היה מפתיע עבורי לשמוע איך הוא מדבר על הדברים הכי קשים ברוגע.

עאידה תומא סלימאן: היום אפשר לשמוע את המצוקה בקול של ד"ר חכים, והיא המצוקה של כולנו.

עאידה תומא סלימאן: אני חייבת להגיד: הוא מנהל בית החולים שבו אני נולדתי ושבו ילדתי את בנותיי.

עאידה תומא סלימאן: זה בית חולים שמשרת את כל האוכלוסייה.

עאידה תומא סלימאן: גם שאר בתי החולים בנצרת משרתים מעבר לנצרת, אי אפשר להגיד שהם בתי חולים של העיר נצרת, הם משרתים את כל הסביבה.

עאידה תומא סלימאן: כאשר ביקרתי בתחילת הקורונה בבתי החולים ראיתי איך מיד הם היו רתומים למשימה והקימו את המחלקות.

עאידה תומא סלימאן: עצם העובדה שעד היום לא מדברים איתם בצורה ברורה מה השיפוי שנותנים על הפסקת כל הטיפולים שהם היו גובים עליהם כסף והיוו את מקור ההכנסה של בית החולים, זה אמור להיות בושה גם של משרד האוצר ושל כל הממשלה, שמצד אחד מדברת גבוהה על אלה שנלחמים את מלחמתנו כאילו מול הקורונה, ומצד שני מפקירה אותם בשטח ולא מוכנה להעביר את הכסף שמגיע.

עאידה תומא סלימאן: אי אפשר לשתוק עוד.

עאידה תומא סלימאן: גם במצב הנוכחי, אי אפשר להגיד שאנחנו לא מדברים על העבר, שמה שהיה היה.

עאידה תומא סלימאן: לא.

עאידה תומא סלימאן: הם נרתמו למשימה כאשר התשתית שלהם כבר סבלה מאפליה ברורה מאוד, אפליה בתקצוב, 200 מיליון שקל לעומת 3 מיליארד שקל.

עאידה תומא סלימאן: למה?

עאידה תומא סלימאן: מה, אלה לא בני אדם, מי שמקבלים את השירות?

עאידה תומא סלימאן: אל תסתכלו רק על בית החולים, תסתכלו על האוכלוסייה ועל האזרחים שמקבלים שם את השירותים, אלה מגיע להם שיקבלו את הכסף.

עאידה תומא סלימאן: דבר שני הוא להפקיר גם את בתי החולים האלה לידי קופות החולים.

עאידה תומא סלימאן: קופות החולים מקבלות כסף ותקציבים כדי לממן את השירותים שבתי החולים הללו נותנים.

עאידה תומא סלימאן: אי אפשר להפוך אותם למקור של סחיטה כדי שקופות החולים יקבלו את רוב ההכנסה שמקבלים מן המדינה ואילו בתי החולים יישארו כך.

עאידה תומא סלימאן: הגיע הזמן לעשות רפורמה בצורת התקצוב של בתי החולים, וכפי שאמרנו תמיד: גם במערכת החינוך.

עאידה תומא סלימאן: המדינה יודעת, הממשלה יודעת שאין ביכולתה לספק את השירותים אם בתי החולים הללו יקרסו.

עאידה תומא סלימאן: אז אחד פלוס אחד – זה ברור מאוד.

עאידה תומא סלימאן: אם אין ביכולת

עאידה תומא סלימאן: כם לספק את השירותים הללו תנו למי שמספק את השירותים את התקציב שהמדינה הייתה צריכה להשקיע בזה.

עאידה תומא סלימאן: זה המינימום.

עאידה תומא סלימאן: בלתי מתקבל על הדעת להמשיך את זה כך.

עאידה תומא סלימאן: בכל עניין התקנים, אני מבקשת מאוד, ישבנו פה וראינו איך משרד הבריאות אמר בצורה הכי ברורה שמשרד האוצר מתערב בחלוקת התקנים לבתי החולים.

עאידה תומא סלימאן: לא הבנו איך יכול להיות שמשרד האוצר מתערב בדבר כזה.

עאידה תומא סלימאן: הגיע הזמן שייתנו לנו דיווח מדויק אילו תקנים הועברו, מה הועבר ולאילו בתי חולים, כדי שנדע.

יצחק פינדרוס: חבר הכנסת רם בן ברק ואחריו מנהל בית החולים הצרפתי בנצרת ונחזור לחברי הכנסת.

יצחק פינדרוס: אני רק רוצה לומר לנציגי משרד הבריאות ומשרד האוצר, אנחנו נרצה להבין אחר כך מי מחליט ואיך מחליטים?

יצחק פינדרוס: האם בתי החולים העצמאיים מקבלים כמו בתי החולים הממשלתיים או לא?

יצחק פינדרוס: על בסיס מה זה מוחלט?

יצחק פינדרוס: מה גובה התמיכה?

יצחק פינדרוס: שתהיה איזו שקיפות.

יצחק פינדרוס: תכינו לנו תשובות ונראה לפי זה איך אנחנו מתקדמים.

רם בן ברק: תודה רבה, אדוני היושב-ראש, תודה רבה למי שיזם את הדיון החשוב הזה.

רם בן ברק: מערכת הבריאות במדינת ישראל נמצאת בקריסה לא מהיום ולא מהקורונה, עוד לפני הקורונה.

רם בן ברק: אנחנו זוכרים מלפני השנה, עוד לפני הקורונה, את התמונות ואת הזעקה של מנהלי המחלקות הפנימיות.

רם בן ברק: המצב הוא קטסטרופלי ומחייב טיפול יסודי מן השורש.

רם בן ברק: לא יכול להיות שאנחנו נוסיף תקנים, ואחרי שנוסיף את התקנים נגיד להם: כן, אבל תשלמו את זה מתוך התקציב השוטף שלכם, אנחנו לא מתקצבים לכם את התקנים החדשים, ואחרי שנה בעצם אם מישהו יפרוש לא יתקבל מישהו חדש במקומו.

רם בן ברק: בעצם לא הוסיפו תקנים, זו הייתה עבודה בעיניים, כפי שהממשלה הזאת, לצערי הרב, יודעת לעשות היטב, לעבוד בעיניים על האזרחים.

רם בן ברק: אני חושב שצריכה לצאת מכאן קריאה חד-משמעית, עם לוח זמנים, לראות איך נותנים פתרון לבתי החולים הפרטיים, כי ברור לגמרי שכאשר הם קורסים זה נופל על הציבוריים, והם משרתים אוכלוסייה מאוד מאוד גדולה, וצריך להגיד שבהצלחה מרובה מאוד.

רם בן ברק: את בתי החולים בנצרת גם אני מכיר, אני גר באזור ההוא, ובתי חולים אחרים.

רם בן ברק: צריך לראות איך מתקצבים את בתי החולים הציבוריים והפרטיים ואיך יוצרים שוויון שבו כל בית חולים על כל יום אשפוז מקבל אותו דבר, ללא הבדל אם הוא פרטי או ציבורי או של קופות החולים.

רם בן ברק: צריך לעשות את זה מהר, עם לוח זמנים ברור לגמרי.

רם בן ברק: אסור לנו להגיע למצב שבתי החולים והרפואה קורסת, ומוטב מוקדם ממאוחר, מפני שהחורף בפתח וכאשר יגיע החורף המצב יהיה עוד קשה הרבה יותר.

רם בן ברק: אני מבקש שנקבל כאן החלטות שגורמות לזה לקרות.

רם בן ברק: תודה.

יצחק פינדרוס: תודה רבה.

יצחק פינדרוס: אני מבקש להעלות בזום את ד"ר נאיל אליאס מבית החולים הצרפתי בנצרת.

נאיל אליאס: שלום לכולם.

נאיל אליאס: אני לא רוצה להאריך בדברים.

נאיל אליאס: אני מצטרף לשני המנהלים שדיברו לפניי.

נאיל אליאס: שתי נקודות חשובות מאוד.

נאיל אליאס: בתי החולים הציבוריים – והיום נמצאים בדיון שבעת בתי החולים, ארבעה בתי חולים וכן שלושה בתי חולים בנצרת – מגיע להם שוויון כמו שאר בתי החולים במדינת ישראל.

נאיל אליאס: זו נקודה חשובה מאוד שדיבר עליה פרופ' עופר מרין, ואני מצטרף אליו.

נאיל אליאס: לדעתי זה בעצם עיקר השינוי שצריך להתרחש במדינת ישראל ובמערכת הבריאות.

נאיל אליאס: זה ימנע בכל סוף שנה לבוא לוועדת הכספים ולכל מקום ולהתחיל לצעוק: אנחנו רוצים כסף, אנחנו רוצים כסף, אנחנו רוצים כסף.

נאיל אליאס: זה לא צריך להיות כך.

נאיל אליאס: צריך להיות שוויון מלא.

נאיל אליאס: אנחנו נותנים שירות ל-500,000 מטופלים באזור נצרת והסביבה.

נאיל אליאס: כפי שחברי הטוב פהד חכים דיבר, אנחנו נותנים את השירות הכי טוב שיש.

נאיל אליאס: עוד נקודה שאני מוסיף, אנחנו לא רק נותנים שירות, אנחנו גם מייצרים רופאים על חשבוננו, שולחים רופאים להתמחויות שונות.

נאיל אליאס: הממשלה לא משתתפת, משרד האוצר לא משתתף.

נאיל אליאס: זה בסופו של דבר יוצא על חשבוננו.

נאיל אליאס: אנחנו משפרים את רמת הבריאות באזור נצרת ולדעתי משרד הבריאות ומשרד האוצר צריכים לקחת את זה בחשבון.

נאיל אליאס: הנקודה הראשונה: כן שוויון.

נאיל אליאס: אנחנו דורשים שוויון כדי שלא בכל שנה ובכל כמה חודשים אחד משבעת בתי החולים ייכנס לגירעון שמצריך עזרה על ידי משרד האוצר.

נאיל אליאס: דבר שני, לגבי 2020 – כן צריך פתרון מידי כדי שכולנו נצליח לגמור את השנה.

נאיל אליאס: לא אאריך ואני מודה לכם על ההקשבה.

יצחק פינדרוס: תודה רבה.

יצחק פינדרוס: נעבור לנציגת בית החולים האיטלקי בנצרת.

דלילה יאור ח'ורי: שלום, אני עוזרת מנכ"ל בית חולים האיטלקי בנצרת.

דלילה יאור ח'ורי: כפי שאמרו ד"ר נאיל אליאס וד"ר פהד חכים, אני מצטרפת אליהם.

דלילה יאור ח'ורי: כאשר אנחנו נדרשנו להיערך כדי להיאבק בווירוס הקורונה היינו שוויוניים עם כל בתי החולים.

דלילה יאור ח'ורי: כשדרשנו שיפוי כספי – חוסר השוויון בולט.

דלילה יאור ח'ורי: בסוף השבוע הזה היינו מרכז רפואי-על, גיבוי לכל בתי החולים שסגרו אשפוז.

דלילה יאור ח'ורי: נהרייה סגרה אשפוז, פורייה, העמק, בית החולים האנגלי, ואנחנו בית החולים היחיד שפתח את המחלקה ואשפז.

דלילה יאור ח'ורי: בתוך 24 שעות היינו צריכים לקלוט 12 מאושפזים קשים.

דלילה יאור ח'ורי: מישהו שאל אותי אם יש לי תקינה מספיקה?

דלילה יאור ח'ורי: מישהו שאל אותי אם הציוד הרפואי שלי הגיע, אם שחררתי אותו מהספק, אם שילמתי עבורו למרות שלא קיבלתי שיפוי?

דלילה יאור ח'ורי: לא.

דלילה יאור ח'ורי: "את נמצאת במלחמה" – זו התשובה שקיבלתי מאגף רפואה.

דלילה יאור ח'ורי: אמרנו להם: במלחמה "על העיני ועל הראסי", מה, אתם שולחים חיילים למלחמה ללא נשק וללא תחמושת?

דלילה יאור ח'ורי: לא משנה, אנחנו אנשי רפואה בבית החולים הזה, אנחנו ניתן את החיים שלנו ונטפל.

דלילה יאור ח'ורי: אבל זה לא יכול להימשך כך.

דלילה יאור ח'ורי: כאשר אני העסקתי שתי אחיות על 12 חולים, כל ההנהלה לא ישנה בכל סוף השבוע וחשבנו, וכשרופאים באו מהבית ונתנו גב, ויש לי מנהל מיון שהוא גם כונן-על וגם כונן, כי אין לי כסף לתת לעוד אנשים כי אני לא יכולה לתת לרופאים שלי, שהם מהשורה הראשונה, תוספת פריפריה שמקבלים אותה השכנים שלי פה.

דלילה יאור ח'ורי: איך אני יכולה להמשיך כך?

דלילה יאור ח'ורי: אני חושבת שזהו, די.

דלילה יאור ח'ורי: אולי הווירוס הזה צריך להעיר את כולם מהשינה הארוכה הזאת.

דלילה יאור ח'ורי: צריך לקבל החלטה אמיצה ולקבוע שמגיע לנו תקציב.

דלילה יאור ח'ורי: עוד דבר, שיפוי על הירידה בפעילות – לא רק שלא אקבל אלא אמשיך לתת הנחות חסרות תקדים לקופות החולים.

דלילה יאור ח'ורי: אני צריכה לתת את המחיר הכי זול בשירות פה באזור וכך אני פוגעת באיכות.

דלילה יאור ח'ורי: ד"ר נאיל אליאס, אני לא רק מייצרת רופאים על חשבוני.

דלילה יאור ח'ורי: אולי לא הבינו מה זה רופא על חשבוני.

דלילה יאור ח'ורי: כאשר אין לי אפשרות להעסיק שני מומחים ברפואה דחופה ואין לי התמחות אני שולחת מישהו על חשבוני לפורייה כדי שיעבוד שם שש שנים ואחר כך יחזור אליי כרופא.

דלילה יאור ח'ורי: אני גם צריכה לפרנס 700 משפחות שעובדות פה, לתת שירות רפואי, לייצר רופאים.

דלילה יאור ח'ורי: ובסוף כשאני מבקשת כסף, מה אני מקבלת?

דלילה יאור ח'ורי: מבחני תמיכה לבתי חולים במצוקה.

דלילה יאור ח'ורי: אני לא רוצה להיות בפשיטת רגל, אני לא רוצה להיות במצוקה כדי שאני אקבל כסף.

דלילה יאור ח'ורי: אני רוצה להמשיך להתנהל ביעילות ולקבל מה שמגיע לי.

דלילה יאור ח'ורי: אני מקווה שהמסר שלנו עבר בישיבה הזו.

דלילה יאור ח'ורי: נמאס לנו לדבר, אנחנו רוצים לראות תוצאות.

יצחק פינדרוס: אני חושב שגם היא מצטרפת אל מה שאמרו קודם.

יצחק פינדרוס: אולי נציע למשרד האוצר לקחת מ-2 מיליארד שקל שהוא נותן לבתי החולים הציבוריים, לתת מיליארד להם – כי הבנו שמיליארד מספיק להם.

יצחק פינדרוס: אלה 50% ואלה 50%.

יצחק פינדרוס: זה יפתור את הבעיה.

יצחק פינדרוס: תודה רבה לך.

יצחק פינדרוס: קטי שטרית יזמה את הדיון.

יצחק פינדרוס: באיחור של שעה ניתן לך לדבר.

קטי קטרין שטרית: אני מתנצלת, יזמתי את הדיון.

קטי קטרין שטרית: במקביל יזמתי דיון בוועדה אחרת.

קטי קטרין שטרית: אני פשוט רצה בין הוועדות.

יצחק פינדרוס: תגידי לי איך את סוגרת עם היושב-ראש שהוא נותן לך שני דיונים באותו יום ובאותה שעה.

עאידה תומא סלימאן: והיא הוסיפה לעצמה עכשיו גם ועדת משנה, זה נקבע לפני חצי שעה.

רם בן ברק: לפחות הצלת את הכבוד של הליכוד ושל כחול לבן, שאף נציג שלהם לא נמצא בדיון החשוב הזה.

קטי קטרין שטרית: אעמוד בראש ועדת משנה לנערות בסיכון בוועדה לקידום מעמד האישה ולשוויון מגדרי, ואעסוק גם בשיח הפוגעני ברשתות החברתיות וגם בהפגנות כלפי אשת ראש הממשלה.

קטי קטרין שטרית: לראשונה נחשפתי לנושא בתי החולים הציבוריים, לצערי לא ידעתי כמה עוול נגרם לבתי החולים.

קטי קטרין שטרית: מדובר במיטב בתי החולים בארץ.

יצחק פינדרוס: בשעה האחרונה התברר לנו שהעוול הרבה הרבה יותר גדול.

יצחק פינדרוס: התחושה שלי, שמשרד האוצר ומשרד הבריאות רוצים שבתי החולים יקרסו, שיצמידו להם חשב מלווה.

יצחק פינדרוס: זה כנראה הרצון שלהם.

קטי קטרין שטרית: זה הרבה יותר מורכב.

קטי קטרין שטרית: אני רוצה להגיד גם כמה דברים שנעשו במהלך הזמן הזה.

קטי קטרין שטרית: נחשפתי לבתי החולים הציבוריים באמצעות פרופ' עופר מרין משערי צדק.

קטי קטרין שטרית: נחרדתי לשמוע שמדובר בבית חולים שפתח שבע מחלקות לקורונה, עם כמות החולים הגדולה ביותר, ולא קיבל שום מענק, שום סיוע כזה או אחר מן המדינה.

קטי קטרין שטרית: זה זעזע אותי.

קטי קטרין שטרית: ככל שנכנסתי יותר לעומק הנושא הבנתי שלצדו יש גם את הדסה עין כרם וגם את בתי החולים לנדאו ומעייני הישועה ואת שלושת בתי החולים בנצרת, וגם ביקרתי בהם וראיתי.

קטי קטרין שטרית: קודם כול, אני מציעה לכל חבריי, מי שלא ביקר וראה – אלה בתי חולים מבריקים, נקיים, עם צוות מצוין.

קטי קטרין שטרית: הייתי גם במקום שבו עושים את בדיקות ה-MRI והם אומרים שמגבילים אותם.

יצחק פינדרוס: אישרו להם MRI?

יצחק פינדרוס: מי היה הלוביסט שדאג שמשרדי הבריאות והאוצר יאשרו להם MRI?

יצחק פינדרוס: מעניין אותי בשביל להמליץ עליו לאחרים.

יצחק פינדרוס: לא יאומן.

יצחק פינדרוס: מדינת עולם שלישי.

קטי קטרין שטרית: אני מאוד ליברלית.

קטי קטרין שטרית: בתפיסה הליברלית שלי אני טוענת שאם יש בתי חולים טובים תרשו להם להתפתח.

קטי קטרין שטרית: תנו, כל מי שרוצה להגיע אליהם שיגיע.

קטי קטרין שטרית: אדם משלם כסף בכל חודש, תנו לו ללכת.

קטי קטרין שטרית: סיפרה לי אחת האחיות בבית החולים של המשפחה הקדושה בנצרת שהדודה שלה רצתה לעשות ניתוח באותו בית חולים, היא הרגישה צורך לעשות אותו שם כי האחיינית שלה עובדת שם, ובמשך שלושה חודשים הקופה לא אישרה לה.

קטי קטרין שטרית: אבל היא משלמת בכל חודש לקופה.

קטי קטרין שטרית: הקופה מחליטה עבורה לאיזה בית חולים לגשת.

קטי קטרין שטרית: קודם כול, זה אחד הדברים שבאמת – אמרתי: רגע, אני משלמת מסים, זכותי המלאה להחליט איפה אני רוצה, אם טוב לי להיות בבית החולים הזה או לא.

קטי קטרין שטרית: להיפך, אדרבה, זה יגביר את התחרות בקרב בתי החולים להיות אפילו טובים יותר, מקצועיים יותר, כדי שיבואו אליהם.

קטי קטרין שטרית: אז רגע: אם אני בית חולים ממשלתי או בית חולים של קופת חולים אז יש לי עדיפות, והציבור יצטרך לחזור אחורה, אחורה, אחורה כמה שנת דור?

קטי קטרין שטרית: לא.

קטי קטרין שטרית: אני חושבת שזה לא עניין של ימין או של שמאל, לפחות כל מי שנמצא פה בוועדה אני בטוחה במאה אחוז שרוצה לסייע לבתי החולים הללו.

קטי קטרין שטרית: היה אצלי בביקור השר אדלשטיין, שיש לו רצון עז.

קטי קטרין שטרית: הוא רק נכנס לתפקידו אז אנחנו עוד יכולים לתת לו את ימי החסד.

קטי קטרין שטרית: אבל אני יודעת כבר שגם העבירו מעבדות קורונה לבתי החולים בנצרת ומתחילה דינמיקה של לבוא לקראת אותם בתי החולים הציבוריים.

קטי קטרין שטרית: הם לא צריכים לפשוט רגל, הם לא צריכים להיכנס לתוכניות הבראה אך ורק כדי לקבל את התקציב.

קטי קטרין שטרית: חמור מאוד מאוד מאוד שצריך להביא בתי חולים למצב של תוכנית הבראה כדי שניתן את מה שמגיע להם.

יצחק פינדרוס: זה קרה, בלניאדו הצמידו להם חשב מלווה בסוף.

קטי קטרין שטרית: זה לא מקובל.

קטי קטרין שטרית: למה הכול צריך להיות כל כך מעוות?

קטי קטרין שטרית: למה צריך להיכנס לתוכנית הבראה כדי לקבל תקציב?

רם בן ברק: גם אנחנו שואלים את השאלה הזאת, למה הכול כל כך מסובך.

יצחק פינדרוס: תודה.

יצחק פינדרוס: אתה ביקשת את זכות הדיבור.

יצחק פינדרוס: אני רוצה לתת לרות רלבג משירותי בריאות כללית.

קטי קטרין שטרית: אני גם מציעה, בשם אותו בית חולים נהדר שבו ביקרתי וראיתי את העבודה, לתת גם לנציגה שלו, עדי.

יצחק פינדרוס: נתנו לנציגי שלושת בתי החולים בנצרת לדבר.

עאידה תומא סלימאן: נתנו לדלילה יאור ח'ורי מבית החולים האיטלקי.

אנטאנס שחאדה: תודה רבה אדוני היושב-ראש.

אנטאנס שחאדה: אני חושב שמנהלי בתי החולים בנצרת דיברו בצניעות מופלגת.

אנטאנס שחאדה: לדבר על שוויון במציאות הזאת – זה אינו הפתרון.

אנטאנס שחאדה: הם ממש מצמצמים את הבעיה, את הפיקוח שהיה כלפי שלושת בתי החולים, רק לשנים האחרונות.

אנטאנס שחאדה: אדוני היושב-ראש, שלושת בתי החולים בנצרת היו שקופים לגמרי במשך עשרות שנים והם מקופחים לפחות בשלושה מישורים.

אנטאנס שחאדה: אני מציע לך להקשיב לדברים האלה, אדוני היושב-ראש.

אנטאנס שחאדה: קודם כול, הם משרתים אוכלוסייה שמבחינת מחלות סובלת משיעורי מחלות גבוהים יותר מאשר בכלל אוכלוסיית המדינה.

אנטאנס שחאדה: יש שם תחלואה של מחלות לב, לחץ דם, סרטן, בכל המחלות בקרב האוכלוסייה הערבית יש שיעור חולים גדול יותר.

אנטאנס שחאדה: שנית, הם מקופחים גם בחוזים עם קופות החולים, חבריי חברי הכנסת.

אנטאנס שחאדה: הם מקבלים תקציב נמוך יותר מקופות החולים עבור אשפוז ועבור שירותים שהם נותנים לכלל החולים.

רם בן ברק: כמה מבתי חולים הפרטיים?

רם בן ברק: כל השבעה?

אנטאנס שחאדה: כן, כל השבעה.

קטי קטרין שטרית: זה תפיסה של 70 שנים.

אנטאנס שחאדה: קופות החולים לוחצות בדבר הזה, סוחטות אותם ומונעות מאוכלוסייה שבוחרת להתאשפז בבתי החולים האלה לקבל בהם שירותים.

קטי קטרין שטרית: אני חושבת שהקריאה צריכה להיות לתקן משהו של 70 שנים.

קטי קטרין שטרית: זה עוול של 70 שנים.

אנטאנס שחאדה: על זה אני מדבר, על עשרות שנים של קיפוח.

אנטאנס שחאדה: דבר שלישי, ראינו שמתוך 3 מיליארד שקל, שבעת בתי החולים, שיש להם 50% מיטות, מקבלים 200 מיליון שקל בלבד.

אנטאנס שחאדה: ועוד נתון שסיפרו לי כאשר ביקרתי באותם בתי החולים, תקשיבו היטב: בית חולים האנגלי בנצרת, שהוא כמעט 10% מבחינת גודל ומספר מיטות מרמב"ם, נותן שירות לכמעט 30% במבחני מספר החולים לעומת בית חולים רמב"ם, והתקציב שלו פחות מ-10% מבית חולים רמב"ם, והוא הקים יחידת טיפול מצוינת לקורונה.

אנטאנס שחאדה: בית החולים הצרפתי בנצרת, שיש לו חדר מיון וטיפול נמרץ היחיד לילדים, והקים מחלקת טיפול לקורונה לילדים בנצרת, שנותן אפשרות לכמעט חצי מיליון תושבים לקבל שירות, לא קיבל שיפוי עד עכשיו.

אנטאנס שחאדה: בית החולים המשפחה הקדושה, בית החולים האיטלקי בנצרת, גם כן – השירותים, מכונות הבדיקה, MRI שהוא נותן למספר גדול של מטופלים, עד כה הם מקופחים.

אנטאנס שחאדה: פעם אחת, בגלל שזו אוכלוסייה שסובלת ממחלות בשיעור גבוה יותר מכלל האוכלוסייה, פעם שנייה, בגלל שקופות החולים מקפחות אותם בתשלומים ובשירותים, ופעם שלישית, בשל ממשלה שאינה מתקצבת אותם, ו-70 שנות קיפוח.

אנטאנס שחאדה: כל זה עכשיו בזמן שיש קורונה, שעדיין לא קיבלו כלום מן השיפוי שהובטח להם, בנוסף לירידה בהכנסה, כי ביקשו מהם לעצור שירותים סדירים, ניתוחים וקבלת חולים באופן סדיר.

אנטאנס שחאדה: כל זה – מבקשים מהם שיסבלו את זה.

אנטאנס שחאדה: אני מבקש מוועדת הכספים שתאמץ את הבקשות, תקבל החלטה להעביר את השיפוי באופן מידי, לתת להם את התקציבים הנדרשים ולהיענות מבחינת תקנים, וללחוץ על קופות החולים.

אנטאנס שחאדה: אנחנו צריכים לקיים דיון מיוחד עם קופות החולים כדי לנרמל את ההסכמים בין קופות החולים לבין אותם בתי חולים.

קטי קטרין שטרית: אנחנו כרגולטור צריכים לעשות את זה.

אנטאנס שחאדה: שבעת בתי החולים הללו נותנים שירות לאוכלוסייה חלשה במיוחד מתוך כלל אוכלוסיית המדינה.

אנטאנס שחאדה: תודה.

קטי קטרין שטרית: אדוני היושב-ראש, מבית החולים האיטלקי הייתה אמור לדבר ד"ר עדי פרנסיס.

קטי קטרין שטרית: אני חושבת שכן כדאי לאפשר לה לדבר.

יצחק פינדרוס: אתן לה לדבר מיד אחרי רות רלבג.

אחמד טיבי: על פי בקשת מנהל בית החולים, הוא ביקש שדלילה יאור ח'ורי תדבר.

קטי קטרין שטרית: זה בסדר גמור, אפשר גם להוסיף את ד"ר עדי פרנסיס.

יצחק פינדרוס: אני רוצה לבקש מרות רלבג, סמנכ"ל וראש חטיבת הכספים בשירותי בריאות כללית.

רות רלבג: שלום לחברי הוועדה החשובים.

רות רלבג: שמעתי את הדיון מתחילתו.

רות רלבג: אני מלווה במשך השנים האחרונות.

רות רלבג: אני מוכרחה להגיד שזה דיון אולי עשירי בוועדה החשובה הזאת שמנסה להציג את הבעיה של בתי החולים הציבוריים.

רות רלבג: כללית מהווה שליש מבתי החולים הציבוריים בארץ, ומתוך בתי החולים הציבוריים שאינם ממשלתיים היא כ-65%.

רות רלבג: אנחנו נמצאים אולי בסיטואציה קצת שונה, כי אנחנו קשורים לקופה, אבל העיוות של התקציב הוא עיוות של התקציב.

רות רלבג: בשנה כזאת, עם הקורונה, קיבלנו יותר מאשר חלקנו בהכשרת מיטות והסיטואציה של תלות של ערים שלמות ומרחבים שלמים, בדגש על הפריפריה, על המערכת הציבורית שאיננה ממשלתית הובאה בפני הוועדה הזאת פעמים רבות.

רות רלבג: אנחנו שטחנו את הסיבות שבגללן יש פערים ולמה יש עיוות כל כך יסודי בתקציב, ולא אגזול את זמנכם, אפשר לשלוח לכם ניירות עבודה שנערכו בעבר.

רות רלבג: הפערים האלה, הובטח לסגור אותם עוד מ-2016, כשיצרו בוועדה שלכם סעיף תקציבי שנקרא "תמיכה בבתי חולים ציבוריים".

רות רלבג: שמו שם 200 מיליון שקל, מול שני מיליארד שקל של בתי החולים הממשלתיים, והייתה הבטחה שהעיוות הזה ילך וייסגר עם הזמן.

רות רלבג: לצערי מ-2016 עברו כמעט חמש שנים.

רות רלבג: לא נעשה שום דבר.

רות רלבג: נשארנו עם אותם 200 מיליון שקל נומינליים.

רות רלבג: אני רוצה לומר משהו בהקשר של כללית.

רות רלבג: דיברו קודם על זה שבקופות יש כסף.

רות רלבג: התוצאה של כללית – והתפרסם דוח השוואתי בין קופות החולים רק בשבוע שעבר – שפר נפש בכללית יש פחות כסף, מכיוון שכאשר יש מערכת של מיטות בבתי חולים ציבוריים שמכסה שליש ממדינת ישראל וצריך בסוף את 2 מיליארד השקלים האלה לכסות מכסף שהקופה מקבלת לא עבור בתי חולים, אז כל מבוטח של כללית מקבל בפועל תקציבית פחות.

רות רלבג: את העיוות הזה אנחנו מציגים שנים רבות.

רות רלבג: הקולגות שלי, בתי החולים בנצרת, שערי צדק – שבשבילי היה בית במשך תשע שנים, ושאר בתי החולים מתמודדים עם עיוות של שנים רבות, שהוא כמו ריבית דריבית בבנקים.

רות רלבג: הפער הולך וגדל מידי שנה, צריך לממן אותו בבנקים, צריך לממן אותו בכל מיני התאמות שנעשות והמערכת תגיע לקצה.

רות רלבג: היא הגיעה לקצה בחקיקה, בעיוות התקציבי.

רות רלבג: אני חושבת שקיבל המון ביטוי המשבר הנוכחי, החודשים האחרונים, הצורך לטפל בתזרים.

רות רלבג: הבקשה שלי לדבר היא רק בגלל שבסוף לא זאת הבעיה.

רות רלבג: הבעיה היא התקציב הבסיסי ושם צריך לבוא תיקון.

רות רלבג: אם אתם לא תקבלו החלטה לממש, ואולי להתנות בהחלטות שהוועדה הזאת מקבלת, ולה יש את הכוח, להוסיף לסעיף התקציבי הזה של תקציב בתי החולים הציבוריים כסף, מחול השדים הזה והעיוות הזה והקשיים האלה וחוסר הצדק הזה לא יבואו על פתרונם.

רות רלבג: אני קוראת לכם לא מהצד של התזרים בחודש הזה אלא בצד של לתת לבתי החולים את השוויון שמגיע לנו.

יצחק פינדרוס: תודה רבה.

יצחק פינדרוס: הדברים היו ברורים.

יצחק פינדרוס: חבר הכנסת אוסאמה סעדי ואחריו ד"ר מיקי הלברטל, מנהל בית החולים רמב"ם.

עאידה תומא סלימאן: נקבל תשובות היום ממשרד האוצר?

יצחק פינדרוס: כן.

אוסאמה סעדי: תודה, כבוד היושב-ראש, תודה ליוזמים וליוזמות של הדיון החשוב הזה.

אוסאמה סעדי: כמובן החלמה מהירה ורפואה שלמה לכבוד היושב-ראש, חבר הכנסת גפני.

אוסאמה סעדי: אנחנו מדברים על נושא בתי החולים הציבוריים והפרטיים, ולא רק בתי החולים בנצרת.

אוסאמה סעדי: העלינו את הנושא הזה גם במליאה ובוועדות השונות וכולנו מלווים אותו.

אוסאמה סעדי: העלינו גם את נושא בית חולים הדסה ובית חולים שערי צדק בירושלים שנותנים שירותים למאות אלפי אזרחים בירושלים, וגם בתי חולים בירושלים המזרחית, יש שם כמה בתי חולים שנותנים טיפול רפואי לאוכלוסייה הערבית בירושלים המזרחית.

אוסאמה סעדי: אתמול שמעתי שהיה ביקור של מנכ"ל משרד הבריאות בבתי חולים אלה, באל-מקאסד ובאל-מוטאלה ובבית החולים הצרפתי.

אוסאמה סעדי: חשוב מאוד שמשרד הבריאות יתייחס לבתי החולים הללו שנותנים אולי יותר מ-50% מן השירותים הרפואיים וגם ממיטות האשפוז, אבל כשמגיעים לתקציב הם מקבלים נזיד עדשים.

אוסאמה סעדי: המצב הזה לא יכול להימשך, במיוחד בשלושת בתי החולים בנצרת, ואנחנו שמענו ואנחנו כל הזמן בקשר עם מנהלי בתי החולים שם ומנסים לעזור להם במשך כל השנים ולא רק בתקופה האחרונה.

אוסאמה סעדי: ביקרנו שם ואנחנו בקשר עם מנהלי בתי החולים.

אוסאמה סעדי: מגיע להם.

אוסאמה סעדי: אני גם העליתי במליאה את השאילתה, שענה עליה סגן שר הבריאות, חבר הכנסת יואב קיש.

אוסאמה סעדי: אנחנו מדברים עכשיו על 2,000 תקנים של אחיות וכמעט 400 רופאים.

אוסאמה סעדי: אומרים שחילקו את זה גם לבתי החולים הללו.

יצחק פינדרוס: הבנו מבתי החולים שהם בינתיים לא קיבלו תשובות.

אוסאמה סעדי: עוד לא קיבלו תשובה, עוד לא קיבלו תקנים.

אוסאמה סעדי: מתי יקבלו תקנים?

אוסאמה סעדי: סגן השר קיש וגם השר אדלשטיין אמרו שכל בית חולים יודע כמה תקנים הוא קיבל.

אוסאמה סעדי: אז כנראה הם לא קיבלו.

יצחק פינדרוס: אני רוצה לקבל תשובות.

יצחק פינדרוס: לפני כן יש עוד שלושה אנשים לפחות בזום שרוצים לעלות והם יצטרכו לקצר בדבריהם.

יצחק פינדרוס: נבקש את ד"ר מיקי הלברטל, מנכ"ל בית חולים רמב"ם, אבל ממש בתמצות כי שמענו הרבה מנהלי בתי חולים ואנחנו רוצים לשמוע תשובות ממשרד האוצר וממשרד הבריאות.

יצחק פינדרוס: נעבור לד"ר זאב פלדמן, יושב-ראש ארגון הרופאים עובדי המדינה, בבקשה.

זאב פלדמן: תודה.

זאב פלדמן: קודם כול איחולי רפואה שלמה לחבר הכנסת גפני.

זאב פלדמן: אני מייצג היום את ההסתדרות הרפואית, אני ממלא מקום יושב-ראש ההסתדרות הרפואית.

זאב פלדמן: אני רוצה לעדכן את חברי ועדת הכספים, שאנחנו נמצאים כרגע בסכסוך עבודה על רקע המשבר התקציבי, חוסר האיתנות הפיננסית של כלל בתי החולים בארץ, העובדה שהעלו על דל שפתיים את האפשרות שיפטרו רופאים בגלל המחסור התקציבי.

זאב פלדמן: שמענו את מנהלי בתי החולים הציבוריים הכלליים ויש בעיה גדולה גם בבתי החולים הממשלתיים.

זאב פלדמן: ציירתם תמונה כביכול הכול דבש.

זאב פלדמן: הכול לא דבש.

זאב פלדמן: חבר הכנסת מנסור עבאס וחברת הכנסת עאידה תומא סלימאן נגעו בשורש הבעיה, שזה שיטת התקצוב והיחסים בין בתי החולים לקופות החולים, הצורך במתן הנחות, העובדה שכל מערכת האשפוז בישראל נמצאת בגירעון, מי יותר ומי פחות, כאשר את היד של מי שמושטת לנדבה ולכיסוי הגירעון ממלא האוצר יותר.

זאב פלדמן: שמעתי פה יותר מדי פעמים את הנושא של משרד הבריאות ופחות מדי פעמים את הנושא של משרד האוצר.

זאב פלדמן: משרד האוצר הוא זה שקובע את הכללים האלה, האוצר הוא זה שצריך להזרים את הכספים, האוצר הוא זה שצריך לגבות את ההנחיות המקצועיות של משרד הבריאות על הפחתת פעילות ובינוי לטובת היערכות לקורונה ולחורף ולא עשה את זה עד עכשיו.

זאב פלדמן: אני חושב שחייו של חולה קורונה לא שווים יותר מחולה במחלה אחרת.

זאב פלדמן: היום אנחנו מקריבים מחלקות פנימיות שלמות כדי להפוך אותן למחלקות קורונה.

זאב פלדמן: אם במקום שבע מחלקות שמטפלות בחולי ישראל, עם הסוכרת, עם השבץ, עם התקפי הלב, צריך לפתוח שלוש מחלקות קורונה אז נשארות ארבע מחלקות לטפל בכל התחלואה הזאת.

זאב פלדמן: אנחנו מבקשים שתיתנו לנו לטפל בכולם.

זאב פלדמן: לא יכול להיות שכרגע הקרב של משרד האוצר הוא לעשות את הכול במשחק סכום אפס, כלומר לקחת מפה ולתת לשם ושסך כל ההוצאה על אשפוז בישראל לא יעלה.

זאב פלדמן: חייבים כרגע להבטיח את האיתנות הכלכלית של כלל בתי החולים בישראל.

זאב פלדמן: תודה.

יצחק פינדרוס: תודה רבה לך.

יצחק פינדרוס: ד"ר עדי פרנסיס מבית החולים האיטלקי בנצרת, ביקשה חברת הכנסת קטי שטרית שנשמע אותה.

יצחק פינדרוס: היא לא נמצאת.

יצחק פינדרוס: ד"ר ארז ברנבוים, מנכ"ל בית החולים אסותא אשדוד, אם אפשר בקצרה, בתמצות, כי אנחנו רוצים להתכנס להחלטה.

ארז ברנבוים: צוהריים טובים לכולם.

ארז ברנבוים: רק רציתי לוודא שכאשר מדברים על בתי חולים ציבוריים כלליים בישראל מקומה של אסותא אשדוד לא נפקד מן הרשימה, למרות שאנחנו בית חולים שצמוד לאסותא/מכבי.

ארז ברנבוים: הסוגיה שהכי מטרידה אותי היא סוגיית התקנים.

ארז ברנבוים: זה עלה פה קודם ואני מבקש לחדד את זה.

ארז ברנבוים: כשאני מקבל תקנים שהם צמודים לגידול בהכנסות או קשורים להכנסות אני בעצם לא יכול לממש אותם.

ארז ברנבוים: הסוגיה של התקנים מהותית כי החורף מתחיל בעוד חודשיים.

ארז ברנבוים: כולנו כרגע עם קושי לאתר כוח אדם, אבל יותר מזה, אנחנו בעצם לא מקבלים שום מימון אמיתי כדי לממן את התקנים.

ארז ברנבוים: תקנים שרוצים לגדול בהם צריכים לבוא ביחד עם תקציב צמוד.

ארז ברנבוים: צריך להבין, תקנים שנועדו לטפל בחורף בחולים של קורונה לא מייצרים הכנסות, זה לא שיש לי הכנסות שגדלות לטובת אותם שירותים.

ארז ברנבוים: לכן זה מטריד אותי מאוד כמנהל בית חולים, שאני אמור לתת מענה לבקשה של המדינה ואין לי מקורות מימון לתקנים הללו.

ארז ברנבוים: תודה רבה.

יצחק פינדרוס: תודה רבה.

יצחק פינדרוס: חברי הכנסת כולם התייחסו.

יצחק פינדרוס: אני רוצה לשמוע את אנשי משרד האוצר.

היבה יזבק: תודה רבה.

היבה יזבק: אני קודם רוצה לברך את ד"ר פהד חכים, ד"ר נאיל אליאס ודלילה יאור ח'ורי.

היבה יזבק: שמעתי אותם, שמעתי את הזעקה שלהם.

היבה יזבק: אני גם מנצרת, אני מכירה מקרוב את העבודה ואת העשייה המדהימה שהם עושים במינימום משאבים ובמינימום תקציבים.

היבה יזבק: אני חושבת שנעשה עוול היסטורי מתמשך כלפי בתי החולים בכלל, אבל המקרה של נצרת הוא מאוד קריטי כי אנחנו מדברים על זה שבישובים הערביים אין בתי חולים ממשלתיים.

יצחק פינדרוס: דרך אגב, כמו בירושלים, שגם בה אין בית חולים ציבורי.

יצחק פינדרוס: בירושלים גם אין.

היבה יזבק: זה לא דומה בכלל.

אנטאנס שחאדה: בישובים הערביים אין בכלל בתי חולים.

יצחק פינדרוס: בירושלים גם אין בכלל.

אנטאנס שחאדה: אין בכלל בתי חולים, לא עצמאיים ולא ממשלתיים.

היבה יזבק: לא בתי חולים ממשלתיים ולא של קופות החולים.

היבה יזבק: זה אומר שהקיום והפיתוח והתמיכה בבתי החולים בנצרת הופכים את העניין לקריטי.

היבה יזבק: מה שקורה בסוף, מה זה אומר הפקרת בתי החולים?

היבה יזבק: זה אומר הפקרת הציבור הרחב, הפקרת המטופלים.

היבה יזבק: אני כן מצפה שלפחות בישיבה הזו תהיה התייחסות רצינית ונשמע תשובות סבירות, לא אגיד מספקות אבל סבירות, גם לנו, גם לבתי החולים שמחכים בתקופה המאוד רגישה ומאוד קשה הזאת, בתקופת הקורונה.

היבה יזבק: אני ראיתי מקרוב איך הם מטפלים, איך הם מנהלים את העניין במינימום משאבים באופן מדהים, באופן מהמם.

היבה יזבק: בסך הכול הם רוצים לתת את השירות הכי טוב לפונים ולחולים ולציבור הרחב.

היבה יזבק: מה שקורה זה הפקרה מתמשכת מצד המדינה, מצד הממשלה של בתי החולים האלה, וזה אומר הפקרה של הציבור הרחב.

היבה יזבק: אני כן רוצה לשמוע התייחסות עניינית ממשרד האוצר: מה מוצע עכשיו לבתי החולים האלה כדי שיוכלו לשרוד ולעבור את התקופה הזאת?

היבה יזבק: כפי שאמרה דלילה יאור ח'ורי, נמאס להם להמשיך ורק להציג את הבעיות ולדבר.

היבה יזבק: הם רוצים תשובות ופתרונות, ואנחנו איתם.

יצחק פינדרוס: בעקבות דבריך, קראתי דבר מעניין מאוד: יש שני מקומות שאין בהם בתי חולים ממשלתיים בכלל, זה ירושלים והמגזר הערבי, ובמרכז יש עוד עיר אחת כזאת: בני ברק.

אנטאנס שחאדה: זה במקרה.

יצחק פינדרוס: אין בית חולים ממשלתי בירושלים.

יצחק פינדרוס: דרך אגב, כל בתי החולים בירושלים הם פרטיים.

יצחק פינדרוס: בירושלים, במגזר הערבי, ואז בתוך כל המרכז יש גם אי קטן שנקרא בני ברק שגם לו יש בית חולים פרטי.

יצחק פינדרוס: זה מעניין מאוד.

אחמד טיבי: אני רוצה לחדד את המציאות הזאת.

אחמד טיבי: אני נוהג לומר משפט כזה: בנצרת יש בית חולים אנגלי, יש בית חולים איטלקי ובית חולים צרפתי אבל אין בית חולים ישראלי.

יצחק פינדרוס: מי נמצא כאן ממשרד הבריאות?

יצחק פינדרוס: אתה רוצה להתייחס?

יצחק פינדרוס: בבקשה.

יצחק פינדרוס: אחדד: עלו פה שני נושאים.

יצחק פינדרוס: ראשית, בנושא הקורונה – איך אתם חושבים שבתי החולים אמורים לעבור את שנת 2020 עם המשבר?

יצחק פינדרוס: דרך אגב, גם אני הייתי בשערי צדק במוצאי שבת עם בני משפחה.

יצחק פינדרוס: האמן לי, זה הרבה יותר גרוע ממה שהם תיארו פה, חשבתי שהם יתארו יותר גרוע, כי כך התחושה שלי לפחות.

יצחק פינדרוס: ראשית, איך עוברים את שנת 2020?

יצחק פינדרוס: שנית, ב-2016 כנראה דובר באיזשהו מקום שתהיה השוואה בין בתי החולים הציבוריים והממשלתיים.

יצחק פינדרוס: איפה אנחנו נמצאים?

יצחק פינדרוס: איך משווים 200 מיליון שקל ל-2.5–3 מיליארד שקל?

יצחק פינדרוס: איך אנחנו מתמודדים עם שני הפערים האלה?

יצחק פינדרוס: אני רוצה התייחסות שלכם.

עאידה תומא סלימאן: ותנאי השיפוי.

יצחק פינדרוס: אמרתי: שיפוי על שנת 2020, איך עוברים את המשבר עכשיו.

רני פלוטניק: אני מנהל תחום פיקוח פיננסי באגף התקציבים במשרד הבריאות.

רני פלוטניק: אגב, הסמנכ"ל שלי, ודים פרמן, אמור להיות בזום אז אני מציע לשמוע אותו, ואם לא אז אני אתייחס.

ודים פרמן: שלום.

ודים פרמן: צוהריים טובים.

ודים פרמן: הקשבתי בקשב רב.

ודים פרמן: אני חושב שהדיון חשוב מאוד.

ודים פרמן: אני לא רוצה להתייחס, עלו פה גם בעיות רוחב עמוקות וגם נושאים יותר ספציפיים, אבל בואו נדבר קודם כול על הקורונה.

ודים פרמן: כפי שציינתם, בקורונה יש כמה שכבות של בעיות: הראשונה שבהן היא הקטנת הכנסות, השנייה היא הרחבת ההוצאות וגיוס כוח אדם נוסף.

ודים פרמן: בכל דבר כזה יש ציר פעילות והתייחסות שאנחנו מנסים לקדם.

ודים פרמן: בנקודה הזאת של החיים, כרגע הממשלה אמרה שהיא תשמור על הכנסות בתי החולים במאה אחוז מקופות החולים ללא קשר לפעילות.

ודים פרמן: הדבר הזה היה בשימוע לקראת ועדת שרים לחקיקה, שלא התכנסה בסוף, ולכן בתי חולים, על הנייר אנחנו מתקדמים מאוד אבל בפועל כשבוחנים את השורות התחתונות אנחנו עובדים לאט יותר.

ודים פרמן: אין ספק, אני מקבל את הטענה הזאת.

ודים פרמן: לגבי הכנסות של הקופות, הצלחנו לייצר מנגנון, רק לא מזמן לצערי, שמבטיח את ההכנסות המלאות והוא אמור לפתור חלק מן הבעיות.

ודים פרמן: ליד זה, מבחינת עולם ההכנסות שלא מקופות החולים, אנחנו במצב טוב פחות ויש עדיין התדיינויות שטרם הסתיימו ועבודת מטה שטרם הסתיימה לגבי הדבר הזה.

ודים פרמן: בתי החולים מן הצד שלהם כבר איבדו את ההכנסות ובאמת נמצאים בלחץ גדול מאוד.

ודים פרמן: לגבי כוח האדם – בעצם אנחנו פרסמנו באופן ברור מאוד את מנגנוני הפיצוי.

ודים פרמן: נכון, הם בנויים בעצם על מנגנון שבהתחלה אומר:

ודים פרמן: ככל שיהיו הכנסות, מכיוון שהמדינה הגדירה הכנסות.

יצחק פינדרוס: דיברת על אובדן הכנסות – הבנו.

יצחק פינדרוס: עכשיו אנחנו מנסים להבין משהו אחר.

יצחק פינדרוס: דיברו על כך שתהיה תוספת כוח אדם בגלל המציאות שנוצרה, תוספת אחיות ותוספת רופאים, וגם דיברו על חלוקה.

יצחק פינדרוס: למה זה קשור לאובדן הכנסות?

ודים פרמן: אמרתי שיש שני סוגים של בעיות: הראשון בעולם ההכנסות והשני בעולם ההוצאות.

ודים פרמן: אשאר לרגע בעולם ההכנסות.

יצחק פינדרוס: בואו נעבור לעולם ההוצאות.

יצחק פינדרוס: את עולם ההכנסות הבנו – אתה מחכה לוועדת שרים.

יצחק פינדרוס: אני מדבר על עולם ההוצאות.

ודים פרמן: זה מחכה לוועדת שרים.

ודים פרמן: רק אני רוצה להיות ברור: ועדת השרים תפתור רק את ההכנסות מקופות החולים.

ודים פרמן: בבתי חולים יש עוד מאות מיליוני שקלים של הכנסות מגורמים נוספים, כמו צה"ל, משרד הביטחון, ביטוח לאומי וכולי, שגם בהכנסות הללו הייתה ירידה.

ודים פרמן: אנחנו צריכים לתת פתרון גם לזה, וזה טרם ניתן.

ודים פרמן: לגבי ההוצאות – יש שתי קבוצות של הוצאות: בכוח אדם ובהיערכות והצטיידות לקורונה.

ודים פרמן: הקצאת כוח האדם הגיעה לבתי החולים לא מזמן.

ודים פרמן: מנגנון התשלום הוא כזה שבית החולים מעסיק אנשים.

ודים פרמן: ככל שיש לו הכנסות מפעילות קורונה הוא בעצם מקבל את ההכנסות, וככל שההכנסות האלה לא מספקות לכיסוי השכר אז המדינה תיתן פה פתרון.

יצחק פינדרוס: בסוף, עמדו פה מנכ"לי בתי החולים ואמרו שהם עדיין לא קיבלו.

יצחק פינדרוס: יש ניירת אבל עדיין לא קיבלו.

ודים פרמן: צודקים.

ינון אזולאי: אמר מנכ"ל שערי צדק שככל הנראה זה גם לא שוויוני.

ינון אזולאי: הוא אומר את זה בלשון המעטה.

ינון אזולאי: צריך לבדוק עד כמה זה שוויוני.

יצחק פינדרוס: הקריטריונים קבועים לכולם?

יצחק פינדרוס: אותן הכנסות ואותן הוצאות?

יצחק פינדרוס: גם בתי חולים ממשלתיים, גם פרטיים, גם ציבוריים וגם של קופות חולים?

ודים פרמן: כן, יש קריטריונים מקצועיים לחלוקה ואפשר יהיה לקבל כמובן את כל המידע.

יצחק פינדרוס: קריטריונים מקצועיים – זה בסדר.

יצחק פינדרוס: שאלתי על שוויוניים.

יצחק פינדרוס: מקצועיים זה מילה מאוד מכובסת.

יצחק פינדרוס: זה שוויוני?

יצחק פינדרוס: זאת אומרת בהגדרה: פר חולה, פר טיפול, פר הכנסה?

ודים פרמן: יש מפתח מקצועי לפי מיטות קורונה.

ינון אזולאי: לפי מיטות קורונה שמומשו או לפי מיטות קורונה שאפילו לא מומשו?

ינון אזולאי: אחדד את השאלה שלי: למשל לתל השומר היו 700 מיטות שהוכנו לקורונה, אבל בפועל מילאו קצת.

ינון אזולאי: נגיד שתל השומר השתמשו בזה בצורה אחרת, כשהיה חסר להם חולי קורונה הגיעו חרדים מבני ברק והכניסו אותם ישר למחלקות קורונה, אפילו בלי שהם יהיו חולי קורונה, אבל לא חשוב, זה במאמר מוסגר.

ינון אזולאי: אבל הייתה כתבה שציינה: 700 מיטות, והן לא נוצלו.

ינון אזולאי: השאלה אם אתה מתקצב אותם על פי 700 המיטות, או למשל אם בבית החולים שערי צדק היו 200 מיטות ואושפזו 200 אתה מתקצב אותם?

יצחק פינדרוס: בשערי צדק אם היו 200 מיטות אז אושפזו 300.

ינון אזולאי: השאלה איך אתה מתקצב אותם.

ודים פרמן: אנסה להתייחס לחלקים בשאלה שנראה לי שהבנתי.

ודים פרמן: באופן כללי, חילקנו את זה לפי מיטות הנשמה, ללא קשר לרמת ההפעלה, כי בסוף כוח האדם הוא חלק מבניין הכוח שדרכו נערכים לתרחיש ייחוס וצריכים לעמוד ביעדים בקצה בהתייחס לתחלואה שתהיה ולא לתחלואה שישנה ולא לתחלואה שאנחנו מכירים מהגל הקודם.

ודים פרמן: מאחר שלא שמעו את סוף המשפט: אמרתי שהחלוקה התבצעה בהתייחס לתרחיש הייחוס כפי שרואים אותו בהמשך התחלואה ולא בהכרח לפי התפוסה בפועל או לפי איך שהתפוסה התנהלה לפני כמה חודשים בגל הקודם.

יצחק פינדרוס: זה קצת לא הגיוני.

יצחק פינדרוס: בית חולים, עם כל ההיערכות שלו, בסוף זה תלוי בשאלה בכמה אנשים הוא היה צריך לטפל ולאשפז, ובזה תלוי גם כוח האדם שלו.

יצחק פינדרוס: זה שהוא הכין מיטות והכין חניונים עם מיטות ולא השתמש בהם – זה נשמע קצת מוזר.

ודים פרמן: אנחנו הגענו לדיון על מצבם הפיננסי של בתי החולים.

ודים פרמן: אם אתם רוצים להתייחס לחלוקה המקצועית של המיטות, אני מציע שתהיה פה נציגות.

יצחק פינדרוס: אהיה חד יותר.

יצחק פינדרוס: התחושה שלנו בסופו של דבר, ואני מכבד את יו"ר איגוד הרופאים עובדי המדינה שטען שיש להם גם מצוקה תקציבית – יש מצוקה תקציבית כללית, אבל יש משהו שהוא בלתי נתפס.

יצחק פינדרוס: הפער בין בתי החולים הממשלתיים לבתי החולים הפרטיים הוא פשוט בלתי נתפס, אלא אם כן אתם תחדשו לנו משהו.

יצחק פינדרוס: אז פעם יקראו לזה מכונות הנשמה, פעם יקראו לזה פנסיות תקציביות, פעם יקראו לזה משהו אחר, זה בסדר גמור, אבל בסוף יש פה פער בלתי נתפס.

יצחק פינדרוס: אם אני יוצא מתוך נקודת הנחה שבתי החולים הממשלתיים גם נמצאים בבעיה, זה אומר שאתם צריכים לתת 3 מיליארד שקל לבתי החולים הפרטיים כדי לעמוד על הרגליים, כי 2 מיליארד שקל לא מספיקים.

יצחק פינדרוס: בינתיים הם מקבלים 150–200 מיליון שקל.

יצחק פינדרוס: לכן משהו פה לא מסתדר.

יצחק פינדרוס: כשאומרים את זה במילה כזאת או במילה כזאת – זה לא הערה על איך אתם תחלקו את הכסף.

יצחק פינדרוס: תאמין לי, אם הייתם מחלקים 2 מיליארד שקל אף אחד לא היה בא לפה היום.

יצחק פינדרוס: הדיון הוא על כך שיש פה פער בלתי נתפס.

יצחק פינדרוס: ואז יש לנו שני אתגרים, ובזה אנחנו צריכים עזרה שלך, איך אנחנו עוברים אותם.

יצחק פינדרוס: כן ועדת שרים או לא ועדת שרים.

יצחק פינדרוס: איך אנחנו מסיימים את שנת 2020 בלי פשיטות רגל של בתי החולים הללו?

יצחק פינדרוס: שמענו מנכ"לי בתי חולים שאמרו שאין להם כסף לשלם ביטוח לאומי לעובדים.

יצחק פינדרוס: אז בלי פשיטות רגל של בתי החולים האלה, מחד.

יצחק פינדרוס: שנית, איך אתם מצמצמים את הפער הזה מ-200 מיליון שקל ל-2.5 מיליארד שקל?

יצחק פינדרוס: אלה שתי השאלות שעליהן אנחנו צריכים תשובה.

יצחק פינדרוס: נכון, פחות מעניין אותנו האם נתת שיפוי לאיזה בית חולים שהקים חניון עם 700 מיטות ועשר מכונות הנשמה, פחות מטריד אותנו.

יצחק פינדרוס: אני חושב שאני מייצג את חברי הוועדה פה.

עאידה תומא סלימאן: וגם בנושא התקנים.

יצחק פינדרוס: בסוף זאת השאלה, איך אנחנו עוברים את שנת 2020 בלי שהם פושטים את הרגל ושהחלוקה תהיה שוויונית בשביל שהם לא יפשטו את הרגל, מחד, ושנית, איך אנחנו מתקדמים, מה שהיינו צריכים להתחיל בשנת 2016, איך אנחנו ב-2020 מתחילים להתקדם לכיוון הזה?

ודים פרמן: אהיה אופטימי בחלק מן הדברים ופחות אופטימי אולי בחלק מן הדברים, ואשמח גם שנציגי משרד האוצר יתייחסו מהצד שלהם לדברים כי מדובר פה גם בהרחבת מרפאות.

ודים פרמן: בואו נדבר על מה שיש.

ודים פרמן: אנחנו עושים מאמץ גדול מאוד לסגור את הפער בין זה שאנחנו אישרנו תקציבית לבתי החולים כמעט 1.8 מיליארד שקל של החזרים והוצאות, אבל בפועל שולמו להם קצת יותר מ-900 מיליון שקל ואת הפער הזה צריך לסגור באופן מידי.

ודים פרמן: אנחנו עושים עבודה ממשלתית יסודית כדי לראות איך אפשר לקדם את זה.

ודים פרמן: זה השלב הראשון של הפתרון.

ודים פרמן: השלב השני הוא לקיים את הדיון על מה קורה עם קבוצת ההכנסות האחרות.

ודים פרמן: הדיון הזה לא מוצה ברמת הממשלה ואני חושב שהוא דיון חשוב מאוד.

ודים פרמן: בתוך הדיון הזה יש יותר מ-400 מיליון שקל.

ודים פרמן: לאחר מכן בשכבה השלישית אנחנו מזהים שגם אחרי כל ההחזרים שציינתי – וכמובן עוד לפני כן, חובת התשלום המלאה של קופות החולים, שהיא גורם מייצב מאוד מאוד חשוב בזמן הזה כי תשלומי הקופות בישראל בנויים על רמת התפוקה של בתי החולים ומכיוון שהשנה, כפי שאמרתם קודם, נושא התפוקה, נושא השירותים וכמות הפעילות נפגעו מאוד, בחלק מן הזמן גם בשל התערבות המדינה ובחלק מן הזמן גם בשל העדפות הציבור השונות השנה לצריכת שירותים, כאן אנחנו אומרים שזה הבסיס.

ודים פרמן: מכאן נחלק מהר יותר את מה שאישרנו.

ודים פרמן: יש עוד יותר מ-400 מיליון שקל של איבוד הכנסות, שהם בוויכוח והממשלה צריכה לתת לגביהם תשובה מהר.

ודים פרמן: לצערי טרם החזרנו תשובה.

ודים פרמן: גם אחרי המיפוי הזה בתי החולים שהוזכרו פה, גם הנצרתיים, גם שערי צדק, עדיין יחוו איזשהו פער תקציבי שאנחנו צריכים לדון עליו לעומק.

ודים פרמן: כפי שאתם שומעים, כמות האירועים היא כל כך גדולה ומסיבית שאנחנו בעצם לא נצליח לפתור את זה אם לא נפרק את זה לפרטים.

יצחק פינדרוס: אני רוצה לומר משפט אחד על מה שאמרת.

יצחק פינדרוס: על אף שאני ירושלמי ושערי צדק והדסה חשובים לי מאוד, באותה קלחת יש להכניס את שלושת בתי החולים בנצרת ואת לניאדו ומעייני הישועה, כי הם כולם באותה סיטואציה פחות או יותר בדרך כזו או אחרת.

יצחק פינדרוס: לכן אנחנו לא מדברים רק על בתי החולים הירושלמים.

יצחק פינדרוס: דבר שני, אני מסכים עם ההערה של ינון אזולאי.

יצחק פינדרוס: אני חושב שאתם צריכים לשקול את זה.

יצחק פינדרוס: מנכ"ל בית חולים מעייני הישועה שלח לי הודעה תוך כדי הישיבה, שלא נתנו לו להקים עוד מחלקה.

יצחק פינדרוס: הוא היה עם מספר המאושפזים חולי קורונה השלישי בגודלו בארץ ולא נתנו לו אפילו להקים עוד מחלקה, משרד האוצר סירב לתת לו להקים עוד מחלקה.

יצחק פינדרוס: התחושה שלנו כחברי הוועדה, ויכול להיות שהיא תחושה לא נכונה, שבסוף יש איזו העדפה לבתי החולים הממשלתיים, גם כשמגיעים לסוגיות כאלה, בלי קשר לסוגיה הגדולה של בעיות כאלה ואחרות.

יצחק פינדרוס: צריך לתת את הדעת על העניין הזה.

ינון אזולאי: אפשר שאלה?

ינון אזולאי: הייתי רוצה לשאול: לפי החלוקה שאמרת, שהסתכלתם על פי מיטות שהוכנו, הייתי מבקש לדעת, בבתי החולים הממשלתיים כמה מיטות בסך הכול הוכנו וכמה בסך הכול היו בבתי החולים הציבוריים-העצמאיים?

יצחק פינדרוס: ובסוף כמה מאושפזים היו פה ופה.

ינון אזולאי: בדיוק, כמה מאושפזים היו בכל צד?

ינון אזולאי: ואיך בסופו של דבר חילקתם את הסכום?

ינון אזולאי: איך זה היה באחוזים?

ודים פרמן: שמעתי את השאלה היטב.

ודים פרמן: נחזיר לכם תשובה מסודרת.

ודים פרמן: אני לא יכול לשלוף נתונים כאלה אבל רשמנו ונשיב לכם תשובה.

אליהו ברוכי: אני רוצה לשאול שאלה אחת.

אליהו ברוכי: הוא הזכיר שיש פער בין העצמאיים לממשלתיים, זה ברור, אבל הוא אמר שיש כמה נושאים ללבן ואחרי הנושאים האלה יש עוד פער שצריך לסגור.

אליהו ברוכי: אולי שיתחילו עם סגירת הפער.

יצחק פינדרוס: רעיון מדהים.

יצחק פינדרוס: נדבר על זה בהחלטה.

אליהו ברוכי: בזמן הזה שמלבנים ומלבנים ומלבנים הפער נשאר.

יצחק פינדרוס: תודה רבה.

יצחק פינדרוס: מישהו ממשרד האוצר רוצה להתייחס?

רועי רייכר: שלום רב.

יצחק פינדרוס: אני רוצה לנצל את הבמה שאני מנהל את הדיון.

יצחק פינדרוס: אתה מוכן אולי להסביר לנו פעם אחת למה אתם מעכבים – במכונים פרטיים, עזוב, לא בבתי חולים – אפשרות לקנות מכשור רפואי?

יצחק פינדרוס: מה ההיגיון שהמדינה בכלל מתערבת בזה?

יצחק פינדרוס: בצפון קוריאה אני מבין, אבל למה במדינת ישראל אנחנו מתערבים בזה בכלל?

יצחק פינדרוס: אני רוצה לקנות לעצמי CT לשימוש בבית.

יצחק פינדרוס: למה זה מעניין את המדינה?

יצחק פינדרוס: למה המדינה יורדת לי לחיים?

יצחק פינדרוס: אני רוצה להבין במאמר מוסגר, אבל תתייחס לנושאים שעלו כאן.

יוסף ג'בארין: אני תושב אום אל פחם וזה אותו דבר.

יוסף ג'בארין: למה קניית CT מחייבת החלטה של כל המערכת?

רועי רייכר: אתייחס לזה או לשאלות שנשאלו כאן קודם?

יצחק פינדרוס: תתייחס לשאלות ואנחנו אחר כך נשאל אותך את השאלה הזאת.

עאידה תומא סלימאן: זה או לזה או לזה?

יצחק פינדרוס: חברת הכנסת, הקדשנו לדיון הזה שעתיים, מגיע לו יותר אבל אנחנו רוצים לסיים.

רועי רייכר: שמי רועי רייכר, אני מאגף התקציבים.

רועי רייכר: אתחיל בסוגיה הראשונה שבה התחלתם לדון, והיא פיזור התקנים ותקצובם.

רועי רייכר: זה אירוע מאוד מאוד משמעותי של תוספת שקיבלה מערכת הבריאות, בהסכמת שרי הבריאות והאוצר.

רועי רייכר: בהקשר הזה עבדנו בשיתוף פעולה עם משרד הבריאות והפיזור הזה נעשה בחלוקה לפי החלק היחסי גם בבתי החולים הציבוריים, הם קיבלו את חלקם היחסי באותן מיטות.

יצחק פינדרוס: לעניין המיטות שהוכנו.

רועי רייכר: כן.

רועי רייכר: אתם צודקים, יש אמת בטענה שיש פער לפעמים בין אחוזי התפוסה, שתלויים בהתפרצויות, באיזה איזור חלה התפרצות, לבין המיטות שנועדו להיערך לתרחיש, אבל הרציונל לתוספת התקנים היא דווקא - - -

יצחק פינדרוס: אני רוצה להזכיר לך שהתוספת הייתה כבר אחרי כמעט סיום הגל הראשון.

רועי רייכר: אבהיר.

רועי רייכר: היו שתי תוספת: תוספת אחת שעליה הכריז סגן השר ליצמן בשעתו, ותוספת שנייה שהייתה יותר מעודכנת, לפני כ-3–4 שבועות.

רועי רייכר: התוספת השנייה שעליה דובר, מטרתה הייתה להיערך לתרחיש של 2,000 מונשמים, כפי שאמר קבינט הקורונה, ולכן ממילא היה היגיון לחלק את התקנים הללו לפי החלק היחסי של אותן מיטות באותו תרחיש.

יצחק פינדרוס: וגם העיר לנו מנכ"ל בית חולים שלא אישרו לו לפתוח מחלקה.

יצחק פינדרוס: זאת אומרת, אתם חטאתם פעמיים בעצם, גם ידעתם שההתפרצות שם גדולה יותר, אחרי ההתפרצות הראשונה כולם ידעו שבבני ברק הייתה התפרצות, ומי שלא ידע אני מזכיר לכם את החלטות הקבינט, כולל סגר, ופתאום גם לא יודעים אז חושבים שבית חולים צריך להכין את המיטות, שהוא יקבל את הכסף?

רועי רייכר: כאן יש קצת ערבוב, אנסה לעשות סדר בדברים.

רועי רייכר: מבחינת אישורי הקמה, שדיברת עליהם, אושרה הסבת מיטות למיטות קורונה במעייני הישועה.

רועי רייכר: בדיוק לקראת הישיבה בדקתי והתעדכנתי, אושרה הסבת מחלקה שם.

רועי רייכר: לפעמים כל המינוחים האלה קצת מבלבלים.

רועי רייכר: זו נקודה ראשונה.

רועי רייכר: בגל הראשון התקינה שניתנה כן הגיעה לייעודה.

רועי רייכר: נאמר פה שלא הגיעו התקנים, אז רק הבהרה כדי שנבין על מה אנחנו מדברים.

רועי רייכר: המדינה לא לוקחת אדם ומקפיצה אותו לבית חולים ציבורי.

רועי רייכר: באיזה מובן המדינה מחלקת תקנים?

רועי רייכר: המדינה מחלקת תקנים בבתי החולים הממשלתיים.

רועי רייכר: הם עובדי מדינה ולכן היא צריכה לאשר עובדי מדינה נוספים.

רועי רייכר: בבתי חולים שאינם בתי חולים ממשלתיים היא מאשרת בעצם מימון עבור אותם התקנים, וזה גם מה שהיא עשתה: היא אישרה את המימון עבור אותם בתי חולים שהם לא ממשלתיים בצורה שמבטיחה לבית החולים שאם ההכנסות שלו, לצורך העניין מקורונה, לא יגיעו לתשלום השכר של אותם עובדים המדינה תשפה אותו עליהם באופן ישיר.

רועי רייכר: ראוי לציין שבדרך כלל כשהמדינה מקצה תקנים היא לא עושה את זה כי בתי החולים מממנים את עצמם, לפחות בתפיסה, מן הפעילות.

רועי רייכר: פה היא דווקא חרגה ממנהגה ואמרה: מכיוון שחשוב למדינה בעת הזו שכל התקנים יגיעו לייעודם, לכן היא הבטיחה במכתב שנשלח אך בשבוע שעבר לכל בתי החולים מימון במידה וההכנסות לא יכסו את מימון השכר.

רועי רייכר: זה לגבי הסוגיה הזאת.

רועי רייכר: לגבי סוגיית בתי החולים ותקציבם בשנת 2020 בעת הקורונה – השנה הייתה מאוד מאוד מאוד משונה וייחודית בהקשר הזה והעמידה לנו אתגרים רבים.

רועי רייכר: האתגר המרכזי היה, כפי שכבר נאמר, אובדן ההכנסות.

רועי רייכר: רק נסביר: בית חולים, כמו כל מפעל עסקי, מורכב מהכנסות ומהוצאות.

יצחק פינדרוס: את הנקודה הזאת הבנו.

יצחק פינדרוס: אני מודה לך.

יצחק פינדרוס: הוא הבהיר אותה היטב.

יצחק פינדרוס: תודה רבה.

יוסף ג'בארין: הוא לא התייחס לשאלה שלך.

יוסף ג'בארין: אתה שואל ולא מבקש תשובה?

יצחק פינדרוס: בסדר, אבל אנחנו רוצים לסיים את הדיון.

יצחק פינדרוס: השאלה זועקת לשמיים.

יצחק פינדרוס: בואו נאמר שגם אם הוא יענה לי, יש כמות לוביסטים ומאכערים שמסתובבים מסביב למאפיה הזאת, שאף אחד לא יעז פה לפתוח את הסוגיה.

יצחק פינדרוס: אני מציע להרבה חברי כנסת להצטרף אליי במלחמה בעניין הזה כי אני חושב שזו אחת השערוריות הכי גדולות במדינת ישראל.

יצחק פינדרוס: אנחנו יותר גרועים מצפון קוריאה בעניין הזה.

יצחק פינדרוס: זו אחת השערוריות, ולא תעזור אף תשובה של אף אחד.

אחמד טיבי: אני לא ניסיתי את צפון קוריאה.

אחמד טיבי: ..

יצחק פינדרוס: זה משהו מזעזע ברמות הכי גרועות.

יצחק פינדרוס: רציתי לשאול את מנכ"ל בית חולים רמב"ם כמה זמן מחכים אצלו חולי סוכרת וחולי סרטן לתאי לחץ.

יצחק פינדרוס: הייתי מזדעזע.

יצחק פינדרוס: או בשיבא, כמה זמן אנשים מחכים לתאי לחץ, חולי סרטן וחולי סוכרת, בגלל שיושב פקיד, ולא משנה מי הוא ומה הוא, באיזשהו משרד?

יצחק פינדרוס: אני מעדיף לא לדבר יותר מדי.

יצחק פינדרוס: לדעתי זה נושא לחקירת משטרה, יותר מאשר לדיון בכנסת, אבל בסדר.

יצחק פינדרוס: אמיתי, זה פשוט מזעזע.

יצחק פינדרוס: אנשים מתים, אנשים סובלים, ויש פקיד שאומר לך: יש בחינה תקציבית, אנשים ילכו יותר לבדיקות, פחות לבדיקות.

יצחק פינדרוס: סיפורי עלי בבא.

יצחק פינדרוס: אין דבר כזה באף מקום בעולם.

יצחק פינדרוס: זה משהו מטורף.

יצחק פינדרוס: לסיכום, הוועדה שמעה את מנהלי בתי החולים הפרטיים והממשלתיים ואת איגוד רופאי המדינה, שמענו את כולם.

יצחק פינדרוס: המצוקה היא אצל כולם.

יצחק פינדרוס: אבל אנחנו חושבים שמשרד האוצר ומשרד הבריאות צריכים למצוא פתרון, לסגור את גירעונות בתי החולים הציבוריים בשנת 2020 ללא תנאים.

יצחק פינדרוס: תמצאו את הפתרון.

יצחק פינדרוס: כפי שאמר סמנכ"ל משרד הבריאות, אתם צריכים למצוא פתרון.

יצחק פינדרוס: לא אקבע עכשיו מתי יהיה דיון שאז תצטרכו לחזור לוועדה כי את זה יקבע היושב-ראש הקבוע, כי אני בכל מקרה יושב-ראש זמני.

יצחק פינדרוס: היושב-ראש שלנו נמצא במחלקה שאפשרו לפתוח בינתיים במעייני הישועה ואני מקווה שהוא יחזור מהר לכאן.

יצחק פינדרוס: והנושא השני שחייבים לסיים אותו גם כן עד סוף שנת 2020, ההחלטה של שנת 2016, ההשוואה בין בתי החולים הפרטיים-הציבוריים והממשלתיים חייבת להיות נכונה.

יצחק פינדרוס: אני חושב ששני הדברים האלה צריכים להיות בהחלטה, לדאוג לשוויון בהקצאת המשאבים בין אלה בבתי החולים הפרטיים-הציבוריים לבין אלה בבתי החולים הממשלתיים.

יצחק פינדרוס: נכון שזה עד סוף השנה, ול-2020 לסגור את הפער.

יצחק פינדרוס: הדיון הבא עם התשובות יהיה בפני יושב-ראש הוועדה הקבוע שיחזור אלינו במהרה.

יצחק פינדרוס: תודה רבה לכולם.

יצחק פינדרוס: הישיבה נעולה.